Loji nuklear Ukraine diserang lagi, hilang sumber kuasa terakhir

VIENNA, 8 Oktober- Loji nuklear Zaporizhzhia di Ukraine kehilangan sumber kuasa luar terakhirnya selepas dihujani serangan terbaharu dan kini bergantungpada janakuasa kecemasan, kata badan pemerhati nuklear PBB."Bedilan terbaharu yang mengenai sumber tunggal kuasa luaran loji itu, adalah sangat tidak bertanggungjawab," tegas Ketua Pengarah Agensi Tenaga Atom Antarabangsa (IAEA), Rafael Grossi.Walaupun enam reaktor diletak dalam mod penutupan sejuk, ia memerlukan elektrik untuk fungsi keselamatan dan keselamatan nuklear yang penting, termasuk penyejukan.Grossi berkata beliau akan ke Rusia tidak lama lagi sebelum kembali ke Ukraine "untuk mendapatkan persetujuan mengenai zon perlindungan keselamatan dan keselamatan nuklear di sekitar loji itu."Presiden Rusia Vladimir Putin minggu ini mengarahkan kerajaannya mengambil alih operasi di stesen janakuasa nuklear terbesar Eropah di selatan Ukraine, ketika kebimbangan berlakunya kemalangan atom masih tinggi. -AFP

(Loji kuasa Zaporizhzhia bergantung kepada penjana diesel kecemasan untuk menyediakan operasi penyejukan dan keselamatan reaktor nuklearnya/AFP)


Rusia namakan jeneral baharu ketuai operasi di Ukraine

(Kementerian pertahanan Rusia menugmumkan bahawa Jeneral Sergey Surovikin telah dilantik sebagai "komander Pasukan Kumpulan Bersama di kawasan operasi ketenteraan khas/AFP)

MOSCOW, 8 Oktober- Rusia pada Sabtu melantik jeneral baharu untuk mengetuai operasi tenteranya di Ukraine selepas mengalami beberapa siri kegagalan yang mencetuskan kritikan terhadap kepimpinan tentera.Kementerian pertahanan Rusia menugmumkan bahawa Jeneral Sergey Surovikin telah dilantik sebagai "komander Pasukan Kumpulan Bersama di kawasan operasi ketenteraan khas".Keputusan itu diumumkan selepas tentera Moscow dipaksa berundur oleh Kiev dalam beberapa minggu kebelakangan ini dari kawasan yang Kremlin telah mengisytiharkan Rusia "selamanya".Menurut laman web kementerian itu, Surovikin berusia 55 tahun, dilahirkan di Novosibirsk Siberia.Beliau mempunyai pengalaman pertempuran dalam konflik 1990-an di Tajikistan dan Chechnya dan, baru-baru ini, di Syria.

(Seorang lelaki mengibarkan bendera Rusia semasa perhimpunan dan konsert menandakan ulang tahun keempat pengilhakan wilayah Crimea oleh Rusia,/REUTERS)

Sehingga kini Surovikin mengetuai pasukan "Selatan" di Ukraine, menurut laporan kementerian pertahanan pada bulan Julai.Nama jeneral terdahulu tidak pernah didedahkan secara rasmi, tetapi beberapa media Rusia melaporkan individu itu ialah Jeneral Alexander Dvornikov -- juga seorang jeneral Perang Chechnya Kedua dan komander Rusia di Syria.Tentera Rusia telah dipaksa keluar dari sebahagian besar wilayah timur laut Kharkiv pada awal September oleh serangan balas Ukraine yang membolehkan Kiev merampas semula beribu-ribu kilometer persegi wilayah.Tentera Rusia juga kehilangan wilayah di Kherson selatan dan hab pengangkutan Lyman di timur Ukraine.Pemimpin Chechnya, Ramzan Kadyrov menggesa agar jeneral tertinggi dipecat minggu lalu. -AFP


(Trafik terganggu sepenuhnya selama kira-kira tiga jam/AFP)

BERLIN, 8 Oktober -"Sabotaj" yang menyasarkan infrastruktur komunikasi adalah punca gangguan besar kepada rangkaian kereta api Jerman hari ini, kata pengendali Deutsche Bahn."Sabotaj kabel" adalah punca kerosakan yang membawa kepada penggantungan perkhidmatan kereta api selama tiga jam di seluruh utara Jerman, kata jurucakap syarikat itu kepada AFP.Menteri Pengangkutan, Volker Wissing pula berkata kabel penting "diputuskan dengan sengaja dan dengan niat" di dua tempat."Adalah jelas bahawa ini adalah tindakan yang disasarkan dan disengajakan," tambahnya, sambil berkata motifnya "belum diketahui".Beliau menyifatkan kejadian itu sebagai "yang telah dirancang dengan jelas".Secara khusus, terdapat kerosakan pada GSM-R, rangkaian radio yang digunakan untuk komunikasi di landasan kereta api, lapor Der Spiegel, memetik sumber keselamatan.Sebarang kerosakan pada kabel itu memerlukan "pengetahuan khusus" tentang sistem rel, kata harian Bild, sambil menambah bahawa polis persekutuan sedang menyiasat.Trafik terganggu sepenuhnya selama kira-kira tiga jam ekoran "kerosakan dalam sistem radio digital kereta api" sebelum dipulihkan, menurut Deutsche Bahn.Perkhidmatan terjejas antara Berlin dengan wilayah di barat dan utara negara termasuk Schleswig-Holstein, bandar Hamburg dan Bremen, serta Lower Saxony dan sebahagian Rhine-Westphalia Utara. -AFP

('Sabotaj' punca perkhidmatan rangkaian kereta api Jerman tergendala/AFP)


12 orang maut, 30 cedera dalam nahas bas bertembung trak di India

MAHARASHTRA, 9 Oktober- Sekurang-kurangnya 12 orang maut manakala dua lagi kritikal selepas bas dinaiki mereka bertembung dengan sebuah trak dan terbakar di bandar Nashik, negeri barat India.Polis memaklumkan, lebih 30 yang cedera sedang dirawat di hospital awam tempatan sementara siasatan mengenai punca nahas sedang dijalankanSaksi memberitahu, bas berkenaan terbakar selepas melanggar sebuah trak yang berkemungkinan membawa diesel.

(Keadaan bas yang terbakar selepas bertembung dengan sebuah trak / Foto REUTERS)

Perdana Menteri India, Narendra Modi menerusi Twitternya memaklumkan, keluarga mangsa yang maut akan menerima 200,000 rupee setiap seorang.Manakala 50,000 rupee pula akan diberi kepada setiap mangsa yang cedera."Sedih dengan tragedi berkenaan. Saya amat bersimpati dengan mereka yang kehilangan insan yang tersayang.Semoga mangsa yang cedera pulih secepat mungkin. Pentadbiran tempatan sedang menyediakan semua bantuan yang diperlukan buat mereka yang terjejas," tweet Modi.Ketua Menteri Maharashtra, Eknath Shinde, secara berasingan mengumumkan bantuan kewangan sebanyak 500,000 rupee buat keluarga mangsa yang terkorban.Katanya, kerajaan akan membayar untuk rawatan mangsa yang cedera. -REUTERS


Seorang lagi rakyat Palestin mati ditembak tentera Israel di Jenin

(Orang ramai menghadiri pengebumian warga Palestin Mahdi Ladado yang terbunuh oleh tentera Israel semasa pertempuran di Ramallah/REUTERS

JERUSALEM, 8 Oktober- Seorang rakyat Palestin mati ditembak oleh tentera Israel di bandar Jenin di Tebing Barat yang diduduki, kata kementerian kesihatan Palestin.Kementerian luar Palestin menyifatkan kejadian itu sebagai "eksekusi".Keganasan berlaku sehari selepas dua rakyat Palestin, termasuk seorang budak lelaki berusia 14 tahun, ditembak mati oleh tentera Israel, menurut kementerian kesihatan.Kanak-kanak itu dibunuh di Qalqilya, di utara Tebing Barat, manakala warga Palestin kedua dibunuh berhampiran bandar Ramallah.Tentera Israel kerap melancarkan serbuan yang sering membawa maut di Jenin dan bahagian lain Tebing Barat dalam beberapa bulan kebelakangan ini.Berpuluh-puluh rakyat Palestin telah terbunuh, termasuk pejuang dan orang awam.Wartawan Palestin-Amerika Shireen Abu Akleh ditembak mati pada Mei ketika membuat liputan serbuan tentera Israel di Jenin. -AFP

(Seorang pemuda Palestin melontar batu ke arah kenderaan tentera Israel di perkampungan Deir al-Hatab Tebing Barat di timur Nablus/AFP)


Berlian Williamson Pink Star dijual dengan harga mencecah AS$58 juta

HONG KONG, 8 Oktober- Berlian merah jambu yang jarang ditemui telah dijual di Hong Kong dengan harga hampir AS$58 juta.Williamson Pink Star dengan 11.15 karat pada Jumaat memperoleh nilai lelongan kedua tertinggi pada lelongan untuk mana-mana permata iaitu HK$453.2 juta ($57.7 juta).Bidaan dimenangi pembeli dari Boca Raton, Florida adalah lebih dua kali ganda daripada anggaran harga jualan AS$21 juta.Berlian merah jambu tersebut adalah permata berharga yang paling jarang ditemui dan paling mendapat permintaan di pasaran global selain merupakan berlian merah jambu kedua terbesar yang dijual di acara lelongan.Rekod dunia untuk berlian merah jambu dibuat pada 2017, apabila batu yang dikenali sebagai CTF Pink Star dijual di Hong Kong dengan harga AS$71.2 juta.Williamson Pink Star dinamakan sempena dua berlian merah jambu lain iaitu CTF Pink Star dan Batu Williamson, berlian 23.6 karat yang diberikan sebagai hadiah perkahwinan kepada Ratu Elizabeth II pada tahun 1947.Tobias Kormind, pengarah urusan peruncit permata UK 77 Diamonds, berkata jualan "mengejutkan" itu membuktikan berlian berkualiti tinggi masih boleh memperoleh harga utama dalam ekonomi yang goyah.“Aset seperti berlian bertaraf dunia ini mempunyai sejarah prestasi yang baik walaupun dalam keadaan tidak stabil,” katanya.-AFP


Tujuh maut dalam letupan stesen minyak Ireland: Polis

DUBLIN, 8 Oktober- Tujuh orang terbunuh dalam satu letupan di sebuah stesen minyak di County Donegal, barat laut Ireland, kata polis.

Pasukan polis Garda Siochana berkata lapan orang telah dimasukkan ke hospital ketika "pencarian mangsa lain diteruskan" di tapak di kampung Creeslough.Usaha menyelamat oleh perkhidmatan kecemasan Ireland diteruskan sepanjang malam di tempat kejadian.Letupan kuat petang semalam menerobos bahagian hadapan stesen minyak dan sisi luar bangunan kompleks apartmen berhampiran.Polis Ireland, bomba, perkhidmatan ambulans, pengawal pantai dan perkhidmatan ambulans udara dari Ireland Utara serta pasukan pakar dari wilayah kendalian UK telah berkejar ke tempat kejadian.Hospital Universiti Letterkenny, 24 kilometer (15 batu) dari letupan diletakkan dalam mod kecemasan bagi menguruskan rawatan banyak kes kecederaan.Perdana Menteri Ireland, Micheal Martin berkata "fikiran dan doanya hari ini bersama mereka yang kehilangan nyawa, dan mereka yang cedera dalam letupan yang dahsyat itu".Dalam satu kenyataan beliau mengucapkan terima kasih kepada anggota perkhidmatan kecemasan "yang bekerja sepanjang malam dalam suasana yang sangat traumatik". -AFP

(Tujuh maut dalam letupan stesen minyak Ireland/Foto Twitter)


Penyanyi rap Oxxxymiron termasuk dalam senarai ejen asing - Rusia

ANKARA, 8 Oktober- Kementerian Kehakiman Rusia mendedahkan penyanyi rap terkenal Miron Fedorov juga dikenali sebagai Oxxxymiron disenarai sebagai ejen asing, lapor Agensi Anadolu.Turut berada dalam senarai ejen asing, pengarang Dmitry Glukhovsky.Profile.ru news pada Jumaat melaporkan Fedorov disenaraikan sebagai ejen asing susulan aktiviti politiknya dipercayai dibiayai oleh Ukraine.Menurut laporan, Glukhovsky dan Fedorov antara yang lantang mengkritik operasi ketenteraan Rusia terhadap Ukraine.- BERNAMA


Putin arah rampas projek minyak dan gas Sakhalin 1 pimpinan Exxon

(Pelantar darat Yastreb di padang Chaivo Sakhalin-1, kira-kira 1,000 km ke utara Yuzhno Sakhalinsk / REUTERS)

MOSCOW, 8 Oktober- Presiden Rusia Vladimir Putin menandatangani dekri pada Jumaat yang menamakan pengendali baharu bagi projek minyak dan gas Sakhalin-1 kendalian Exxon Mobil Corp di Timur Jauh Rusia.Tindakan Putin yang menjejaskan pelaburan terbesar Exxon di Rusia meniru strategi yang digunakannya untuk menguasai aset tenaga lain di negara itu.Dekri itu memberi kuasa kepada kerajaan Rusia untuk memutuskan sama ada pemegang saham asing boleh mengekalkan kepentingan dalam projek itu.Exxon memegang 30 peratus pegangan pengendali di Sakhalin-1, dengan syarikat Rusia Rosneft, ONGC Videsh India dan SODECO Jepun sebagai rakan kongsi.Pengeluaran minyak di projek Sakhalin-1 jatuh kepada hanya 10,000 tong sehari (bpd) pada Julai daripada 220,000 bpd sebelum Rusia menyerang Ukraine.Exxon telah cuba untuk keluar dari operasi di Rusia dan memindahkan peranannya di Sakhalin-1 kepada rakan kongsi sejak Mac, selepas sekatan antarabangsa dikenakan ke atas Moscow.Kerajaan Rusia dan Exxon telah bertelagah, dengan pengeluar minyak itu mengancam untuk membawa kes itu ke timbang tara antarabangsa.Exxon bagaimanapun enggan mengulas mengenai dekri Jumaat itu.Syarikat Jepun, SODECO juga tidak tampil untuk memberi komen, tetapi seorang pegawai kementerian industri, yang memiliki 50 peratus kepentingan dalam firma itu, berkata ia sedang mengumpul maklumat dan bercakap dengan rakan kongsi. Jepun telah berhenti membeli minyak mentah dari Rusia sejak Jun.Exxon mengambil caj penjejasan sebanyak AS$4.6 bilion pada April untuk aktiviti Rusia dan berkata ia bekerjasama dengan rakan kongsi untuk memindahkan operasi Sakhalin-1. Ia juga mengurangkan pengeluaran tenaga dan memindahkan kakitangan ke luar negara.Dekri pada Jumaat berkata kerajaan Rusia sedang menubuhkan sebuah syarikat Rusia, diuruskan oleh anak syarikat Rosneft Sakhalinmorneftegaz-shelf, yang akan memiliki hak pelabur di Sakhalin-1.Rakan kongsi asing akan diumumkan sebulan selepas syarikat baharu itu diwujudkan untuk meminta saham kerajaan Rusia dalam entiti baharu itu, kata dekri itu.Putin menggunakan strategi yang sama dalam dekri Julai untuk merampas kawalan penuh Sakhalin-2, satu lagi projek gas dan minyak di Timur Jauh Rusia, dengan Shell dan syarikat Jepun Mitsui & Co dan Mitsubishi Corp sebagai rakan kongsi.Rusia telah meluluskan permohonan oleh dua syarikat Jepun yang ingin memindahkan kepentingan mereka kepada pengendali baharu. - REUTERS

(Presiden Rusia, Vladimir Putin / REUTERS)


Jumlah ikan paus kelabu di Pantai Pasifik Amerika Utara menurun hampir 40 peratus sejak 2016

(Seekor paus kelabu muncul ketika penghijrahan ikan paus di Laguna Ojo De Liebre di semenanjung Baja California Mexico/ REUTERS)

LOS ANGELES, 8 Oktober– Bilangan ikan paus kelabu yang berhijrah di sepanjang Pantai Pasifik Amerika Utara terus menurun hampir 40 peratus sejak 2016 dan jumlah melahirkan anak paling sedikit dalam rekod tahun ini, menurut penyelidikan Amerika Syarikat yang dikeluarkan pada Jumaat.Penurunan 38 peratus daripada 27,000 paus yang tertinggi dicatatkan pada 2016 kepada 16,650 pada tahun ini memerlukan perhatian lanjut, kata laporan Pentadbiran Penyelidikan Lautan dan Atmosfera Kebangsaan (NOAA).Penyelidik di Pusat Sains Perikanan Barat Daya NOAA di San Diego berkata penurunan terkini, walaupun tidak dijelaskan sepenuhnya, mungkin melibatkan beberapa faktor termasuk perubahan persekitaran yang telah mengalihkan sumber makanan ikan paus daripada krustasea kecil dan invertebrata lain di Artik."Memandangkan penurunan bilangan yang berterusan sejak 2016, kami perlu memantau populasi dengan teliti untuk memahami apa yang mungkin mendorong trend ini," kata David Weller, Pengarah Bahagian Mamalia Marin dan Penyu NOAA.Lonjakan jumlah ikan paus kelabu yang terdampar dikesan di sepanjang Pantai Barat Amerika Utara dari Mexico melalui Alaska dua tahun lalu mendorong NOAA Fisheries untuk mengisytiharkan "peristiwa kematian luar biasa" mencetuskan penelitian lebih dekat terhadap fenomena itu.Kebanyakan daripada kira-kira 600 ikan paus yang ditemui mati terdampar di pantai dari 2019 hingga tahun ini kelihatan kurang zat, walaupun ada yang mati akibat sebab lain, seperti perlanggaran bot atau serangan daripada ikan paus pembunuh, kata NOAA.Kemerosotan populasi keseluruhan di kalangan ikan paus kelabu Pantai Barat bertepatan dengan pembiakan yang berkurangan, penyelidik mendapati.Kiraan terbaharu anak ikan paus yang berakhir pada Mei menganggarkan kelahiran baharu mamalia itu pada tahun ini pada kira-kira 217, turun daripada 383 anak paus yang dikira tahun lalu dan jumlah terendah sejak kiraan sedemikian bermula pada 1994, kata perikanan NOAA.Paus kelabu, salah satu haiwan terbesar di dunia dengan berat sehingga 41 tan dan mencapai panjang 49 kaki (15 meter), terkenal dengan penghijrahan tahunan 10,000 batu (16,000 km) antara tempat makan di Artik dan tempat pembiakan. di Baja Mexico.Paus kelabu di timur Lautan Pasifik telah mengalami kemerosotan mendadak sebelum ini, seperti pada akhir 1980-an dan awal 1990-an apabila jumlah mereka juga menurun kira-kira 40% sebelum melantun ke titik tinggi yang baharu, menurut NOAA.Penangkapan ikan paus komersil pernah menyebabkan ikan paus kelabu ke ambang kepupusan, tetapi ia telah pulih dan dikeluarkan daripada Senarai Spesies Terancam pada tahun 1994. - REUTERS

(Seekor paus kelabu terdampar di Pantai Limantour, utara San Francisco / REUTERS)


IMF beri bantuan kecemasan berjumlah AS$1.3 bilion kepada Ukraine

(Presiden Ukraine Volodymyr Zelensky / AFP)

WASHINGTON, 8 Oktober- Tabung Kewangan Antarabangsa IMF mengumumkan akan menyediakan bantuan kecemasan AS$1.3 bilion kepada Ukraine melalui program bantuan krisis makanan baharunya pada Jumaat.Pakej itu akan membantu memenuhi "keperluan imbangan pembayaran mendesak Ukraine, sambil memainkan peranan pemangkin untuk sokongan kewangan masa depan daripada pemiutang dan penderma Ukraine," kata IMF dalam satu kenyataan."Skala perang Rusia menentang Ukraine yang bermula lebih tujuh bulan lalu telah menyebabkan penderitaan luar biasa rakyatnya dan 'kesakitan' ekonomi, KDNK diunjurkan menguncup sebanyak 35 peratus pada 2022 berbanding 2021 dan keperluan pembiayaan kekal sangat besar. "Presiden Ukraine Volodymyr Zelensky mengumumkan bantuan IMF. “Wang itu akan pergi ke Ukraine hari ini,” katanya di Twitter pada Jumaat, sambil mengucapkan terima kasih kepada Pengarah Urusan Pemberi Pinjaman Krisis, Kristalina Georgieva dan lembaga eksekutifnya.IMF juga berkata pihak berkuasa Ukraine "layak mendapat pujian yang besar kerana mengekalkan tahap penting kestabilan makro-kewangan dalam keadaan yang sangat mencabar ini."Pengarah Urusan IMF Kristalina Georgieva berkata, dasar utama telah menjurus ke arah melindungi perbelanjaan keutamaan dan memelihara kestabilan kewangan.Minggu lalu, Bank Dunia memberikan bantuan tambahan AS$530 juta kepada Ukraine untuk "memenuhi keperluan mendesak yang dicipta oleh pencerobohan Rusia." Bank itu berkata ia telah menggerakkan hampir AS$13 bilion dalam pembiayaan kecemasan untuk Ukraine, AS$11 bilion daripadanya telah dikeluarkan.Pada hari yang sama, Kongres AS meluluskan pakej bantuan baru sejumlah AS$12.3 bilion untuk Ukraine, termasuk AS$3.7 bilion dalam peralatan ketenteraan. Amerika Syarikat telah memberikan sejumlah AS$65 bilion kepada Kiev sejak Rusia menyerang pada Februari.Presiden Vladimir Putin mengumumkan akhir bulan lalu bahawa Rusia telah menggabungkan empat wilayah di selatan dan timur Ukraine. Tetapi tentera Kiev dalam beberapa minggu kebelakangan ini telah mengusir tentera Rusia di seluruh barisan hadapan, termasuk di bahagian Donetsk. -AFP

(Pengarah Urusan IMF Kristalina Georgieva / AFP)


Universiti Columbia capai penyelesaian AS$165 juta dengan mangsa dera bekas doktor

(Robert Hadden, ketika dituduh di mahkamah pada 2016 / TWITTER)

NEW YORK, 8 Oktober- Universiti Columbia dan hospital gabungannya mengesahkan penyelesaian berjumlah AS$165 juta telah dicapai dengan hampir 150 pesakit bekas pakar sakit puan, yang dituduh melakukan penderaan seksual.Robert Hadden, bekas pakar sakit puan, mengaku bersalah pada 2016 atas dua pertuduhan di negeri New York atas perbuatan jenayah seks.Hadden kini sedang menunggu perbicaraan di mahkamah persekutuan atas lapan pertuduhan atas dakwaan penderaan seksual dari 1993 hingga 2012.Penyelesaian AS$71.5 juta telah dicapai pada bulan Disember antara institusi itu dan 79 wanita, yang merupakan pesakit Hadden. Pada Jumaat, universiti itu berkata dalam satu kenyataan bahawa Pusat Perubatan Columbia University Irving dan hospital NewYork-Presbyterian mencapai persetujuan dengan baki kumpulan 147 pesakit dengan jumlah AS$165 juta.Universiti itu menambah bahawa Hadden tidak bekerja sebagai doktor sejak 2012.Pihak hospital akan mewujudkan dana pampasan untuk mengagihkan wang itu, tambah kenyataan itu."Kami amat kesal dengan kesakitan yang dialami oleh pesakit Robert Hadden dan berharap penyelesaian ini akan memberikan sedikit sokongan kepada wanita yang disakitinya. Semua mereka yang tampil ke hadapan harus diberi pujian," kata universiti itu.Wakil Hadden bagaimanapun tidak dapat dihubungi untuk mendapatkan komen.Penyelesaian penderaan seksual adalah yang terbaharu melibatkan institusi akademik A.S. yang berprestij.Pada bulan September, Universiti Michigan berkata penyelesaian berjumlah AS$490 juta dengan lebih 1,000 orang yang mendakwa serangan seksual oleh bekas doktor sukan telah dimuktamadkan- REUTERS

(Pusat Perubatan Unoversiti Columbia / WIKIPEDIA)


Erdogan, Putin bincang perbaiki hubungan, tamatkan perang Ukraine-Rusia

ISTANBUL, 8 Oktober- Presiden Turkiye, Recep Tayyip Erdogan berhubung dengan rakan sejawatnya, Presiden Rusia, Vladimir Putin bagi meningkatkan hubungan dua hala dan mengulangi kesediaan Ankara untuk menyelesaikan konflik Ukraine-Rusia secara aman.Menurut Direktorat Komunikasi Turki, perkembangan terkini di Ukraine turut dibincangkan menerusi panggilan telefon tersebut.Anggota NATO, Turkiye mempunyai hubungan rapat dengan kedua-dua negara, Rusia dan Ukraine telah berusaha untuk mengimbangi hubungan semasa perang, menentang sekatan ke atas Moscow serta mengkritik pencerobohan Rusia dan turut membekalkan Kiev dengan dron bersenjata.Selain itu, Turkiye bersama-sama Pertubuhan Bangsa Bersatu (PBB) menjadi perantara bagi perjanjian pada Julai lalu untuk membuka sekatan eksport bijirin Ukraine dari pelabuhan Laut Hitam. Ia merupakan satu kejayaan bagi menangani konflik Ukraine-Rusia.-REUTERS

(Presiden Rusia dan Presiden Turkiye berjabat tangan semasa pertemuan di luar sidang kemuncak Pertubuhan Kerjasama Shanghai (SCO) di Samarkand, Uzbekistan 16 September 2022/REUTERS


Rusia akan diletak bawah pemantauan UNHRC

(Undian itu dibuat beberapa bulan selepas Rusia dipecat daripada UNHRC kerana mencerobohi Ukraine/REUTERS)

GENEVA, 7 Oktober - Majlis Hak Asasi Manusia Pertubuhan Bangsa Bersatu (UNHRC) bersetuju memantau situasi hak asasi di Rusia, resolusi pertama tertumpu kepada pencabulan di dalam negara.Badan hak asasi PBB yang dianggotai 47 anggota itu menerima draf teks yang dibentangkan oleh semua negara Kesatuan Eropah kecuali Hungary, dengan 17 negara mengundi menyokong melantik pelapor khas untuk memantau Rusia.Dua puluh empat negara berkecuali, manakala enam mengundi 'menolak', termasuk China, Cuba dan Venezuela.Undian itu dibuat beberapa bulan selepas Rusia dipecat daripada UNHRC kerana mencerobohi Ukraine.Terdahulu sebelum pengundian, duta Rusia Gennady Gatilov menyelar langkah itu dan menyataknnya hanyalah satu lagi contoh "cara negara Barat menggunakan majlis berkenaan untuk mencapai matlamat politik mereka."-AFP

(Barangan milik askar Rusia yang musnah diserang hendap oleh Tentera Ukraine di bandar Lyman/AFP)


Ahli keluarga mangsa amukan di Thailand berkabung

NONG BUA LAMPHU, 7 Oktober- Ahli keluarga mangsa yang terkorban dalam insiden amukan di pusat jagaan kanak-kanak di sini berkabung sementara menunggu mayat selesai dibedah siasat.Terdapat ahli keluarga menggenggam erat mainan kanak-kanak yang maut dalam tragedi itu.Ibu saudara salah seorang mangsa yang maut memaklumkan, dia sudah menjangka, anak saudaranya yang berusia tiga tahun terbunuh."Saya tahu bahawa dia akan menjadi salah seorang yang maut. Kami melihat dua mayat di luar, termasuk seorang kanak-kanak kecil, saya tahu ketika itu anak saudara saya tidak akan terselamat.Guru kelasnya datang meminta maaf kepada saya kerana dia tidak dapat berbuat apa-apa dan telah melakukan terbaik untuk menyelamatkan mangsa, namun semua kanak-kanak tersebut terperangkap di dalam bilik," kata Suwimon Sudfanpitak.

(Ahli keluarga mangsa memegang erat mainan kanak-kanak yang terkorban dalam insiden amukan di sebuah pusat jagaan di sini / Foto REUTERS)

Sementara itu ibu kepada salah seorang guru yang terkorban dalam insiden berkenaan memberitahu anaknya itu sedang mengandung lapan bulan."Dia mengandung lapan bulan dan telah bekerja di pusat jagaan itu selama dua tahun. Saya sedang bekerja ketika menerima panggilan mengatakan terdapat amukan di pusat jagaan tersebut.Saya tahu dia tidak terselamat selepas saya cuba menghubunginya namun tidak berjawab," kata Prani Srisuthan.Lebih 30 orang, termasuk 23 kanak-kanak terbunuh dalam insiden amukan di sebuah pusat jagaan kanak-kanak tengah hari semalam.Insiden berlaku ketika kebanyakan kanak-kanak sedang tidur.Suspek kemudian menembak mati anak dan isterinya di rumah sebelum menembak diri sendiri.Suspek dikenal pasti sebagai bekas anggota polis yang dipecat tahun lalu dan menghadapi perbicaraan atas pertuduhan dadah. -REUTERS


Mayat mangsa amukan di pusat jagaan kanak-kanak dibedah siasat

UDON THANI, 7 Oktober- Mangsa yang maut dalam insiden amukan di sebuah pusat jagaan kanak-kanak dibawa ke bilik mayat sebuah hospital di wilayah Udon Thani untuk proses bedah siasat.Polis memaklumkan, kebanyakan kanak-kanak yang terkorban meninggal dunia di pusat jagaan di Uthai Sawan akibat ditikam."Julat umur kanak-kanak di pusat jagaan itu adalah antara dua hingga lima tahun," katanya.

(Ahli keluarga mangsa terlibat berkumpul untuk menunggu proses bedah siasat selesai / Foto REUTERS)

Ia merupakan salah satu insiden pembunuhan beramai-ramai terburuk di dunia membabitkan angka kematian kanak-kanak yang tinggi melibatkan seorang pembunuh.Dalam kejadian tengah hari semalam, penyerang membunuh 37 orang termasuk 24 kanak-kanak di sebuah pusat asuhan.Insiden berlaku ketika kebanyakan kanak-kanak sedang tidur.Suspek kemudian menembak mati anak dan isterinya di rumah sebelum menembak diri sendiri.Suspek dikenal pasti sebagai bekas anggota polis yang dipecat tahun lalu dan menghadapi perbicaraan atas pertuduhan dadah. -REUTERS


Sidang Kemuncak Komuniti Eropah tanpa Rusia, Belarus

(Presiden Perancis Emmanuel Macron dan Canselor Jerman Olaf Scholz bertemu Presiden Serbia dan Presiden Kosovo semasa sidang kemuncak sulung "Komuniti Politik Eropah" yang menghimpunkan 44 negara/AFP)

PRAGUE, 7 Oktober- Pemimpin dari Ukraine, Britain dan Turkiye menyertai rakan sejawatan Kesatuan Eropah (EU) mereka untuk sidang kemuncak sulung "Komuniti Politik Eropah".Perhimpunan di kompleks Istana Prague yang megah itu menghimpunkan kumpulan berbeza 44 negara dari Caucasus di tenggara hingga Iceland di barat laut.Format percubaan cetusan idea Presiden Perancis Emmanuel Macron disebut sebagai "platform untuk penyelarasan politik", tetapi tidak banyak hasil konkrit dicapai di sebalik gambar pemimpin yang berhimpun."Ia pertama sekali menghantar mesej perpaduan," kata Macron."Objektifnya pertama adalah untuk berkongsi pandangan tentang situasi yang menjejaskan Eropah, juga untuk membina strategi bersama," tambah beliau."Jika anda melihat kehadiran di sini, anda melihat kepentingannya," kata Perdana Menteri Belgium, Alexander De Croo."Seluruh benua Eropah ada di sini, kecuali dua negara, Belarus dan Rusia. Jadi ia menunjukkan betapa terpencilnya kedua-dua negara itu," katanya.Presiden Ukraine Volodymyr Zelensky menerusi rakaman video sekali lagi menggesa Eropah supaya menghukum Moscow dan meningkatkan bekalan senjata."Di sini dan sekarang, saya menggesa anda untuk membuat keputusan asas. Satu keputusan tentang tujuan untuk komuniti kita ini. Untuk format kita ini," kata Zelensky."Kami, pemimpin Eropah, boleh menjadi pemimpin keamanan. Komuniti politik Eropah kami boleh menjadi komuniti keamanan Eropah."Terdapat keraguan terhadap tujuan acara sehari itu kerana terdapat perselisihan faham yang mendalam malah konflik terbuka dalam kalangan beberapa peserta.Moldova akan menjadi tuan rumah edisi sidang kemuncak seterusnya, disusuli Sepanyol dan Britain. -AFP

(Pemimpin Eropah mengambil gambar berkumpulan pada sidang kemuncak "Komuniti Politik Eropah"yang julung kali diadakan/AFP)


IMF gesa tindakan bersepadu tangani risiko kemelesetan ekonomi global

WASHINGTON, 7 Oktober- Tabung Kewangan Antarabangsa (IMF) menggesa penggubal dasar global supaya mengambil tindakan bersepadu untuk mengelak 'normal baharu' yang berbahaya dan memberi amaran bahawa risiko kemelesetan di seluruh dunia didorong lebih tinggi oleh kejutan ekonomi yang berulang.Dalam ucapan menjelang mesyuarat tahunan IMF minggu depan, Pengarah Urusannya Kristalina Georgieva berkata adalah penting untuk "menstabilkan ekonomi global dengan menangani segera cabaran" termasuk inflasi yang berleluasa.Penggubal dasar perlu bertindak bersama untuk "mencegah tempoh kerapuhan yang semakin meningkat ini daripada menjadi 'normal baharu' yang berbahaya," kata Georgieva.Beliau pada masa sama memberi amaran proses itu akan menyakitkan dan mengakui bahawa jika bank pusat bergerak terlalu agresif untuk mengurangkan tekanan harga, ia boleh mencetuskan kemelesetan ekonomi yang "berpanjangan".Minggu depan, menteri-menteri kewangan dan gabenor bank pusat dari lebih 180 negara akan berkumpul di Washington untuk mesyuarat penuh pertama IMF dan Bank Dunia sejak 2019; sebelum pandemik COVID-19. -AFP

(Kristalina Georgieva membincangkan ekonomi global dan keutamaan dasar menjelang Mesyuarat Tahunan 2022 di Sekolah Perkhidmatan Luar Universiti Georgetown/AFP)


PBB gesa Sri Lanka tangani krisis ekonomi, dakwa pelaku rasuah

(Penunjuk perasaan memegang plakad semasa mereka mengambil bahagian dalam demonstrasi antikerajaan di Colombo, Sri Lanka, 25 September 2022/AFP)

GENEVA, 7 Oktober- Majlis Hak Asasi Manusia Pertubuhan Bangsa Bersatu (UNHRC) meluluskan resolusi yang menggesa Sri Lanka supaya menangani krisis ekonominya dan mendakwa pegawai awam yang rasuah.Badan tertinggi Pertubuhan Bangsa Bersatu (PBB) itu mengundi 20 kepada tujuh, untuk mengekalkan tumpuannya di negara kepulauan Asia Selatan itu.Resolusi itu menggesa kerajaan Sri Lanka "supaya menangani krisis ekonomi semasa, termasuk menyiasat dan jika perlu, mendakwa pelaku rasuah, termasuk orang awam dan bekas pegawai awam".Majlis turut menyuarakan kebimbangan tentang impak hak asasi manusia akibat krisis ekonomi, keganasan terhadap penunjuk perasaan aman dan menggesa "proses akauntabiliti yang menyeluruh digerakkan" untuk semua pencabulan dan penyalahgunaan hak.Resolusi 19 perkara itu dikemukakan oleh 37 negara, kebanyakannya negara Eropah.Menteri Luar Sri Lanka Ali Sabry memberitahu dewan di Geneva bahawa Colombo "secara mutlak menolak" teks itu."Kami membantah sekeras-kerasnya draf resolusi yang melafazkan hal-hal dasar domestik, ekonomi dan kewangan," katanya. -AFP

(Polis menggunakan meriam air untuk menyuraikan penunjuk perasaan antikerajaan semasa tunjuk perasaan di Colombo, Sri Lanka, 24 September 2022/File AFP)


Bintang kriket Nepal berdepan tuduhan rogol

(Pemain kriket Nepal, Sandeep Lamichhane diiringi polis selepas ditahan untuk menghadapi tuduhan rogol, di lapangan terbang antarabangsa Tribhuvan di Kathmandu hari ini/FOTO AFP)

NEPAL, 6 Oktober - Bintang kriket Nepal, Sandeep Lamichhane tiba di Kathmandu pada Khamis bagi berdepan tuduhan merogol seorang gadis berusia 17 tahun.

Pemain kriket berusia 22 tahun itu sebelum ini enggan kembali ke Nepal telah menukar fikirannya dan berjanji untuk memberi kerjasama sepenuhnya kepada pihak polis.

Sebelum ini Lamichhane membuat hantaran di laman Facebooknya bahawa dia akan kembali pulang ke Nepal untuk melawan tuduhan yang dikenakan terhadapnya.

" Saya akan memberi kerjasama sepenuhnya dalam semua peringkat penyiasatan.

"Saya akan membela diri untuk membuktikan saya tidak bersalah. Biar keadilan ditegakkan," katanya.

(Lamichhane kembali ke Nepal hari ini untuk berdepan tuduhan rogol selepas hampir sebulan waran tangkap dikeluarkan/FOTO AFP)

Bagaimanapun, dia menafikan penglibatannya dalam kes tersebut dan menganggapnya sebagai tidak berasas. Kriket Nepal telah menggantung tugas Sandeep sebagai kapten pasukan sejurus berita berkait penglibatannya sebagai suspek utama tersebar. Mahkamah di negara itu mengeluarkan waran tangkap terhadap Lamichhane pada 8 September lalu.- AFP


Singapura arah dua produk mi segera diarah tarik balik

SINGAPURA, 6 Oktober - Agensi Makanan Singapura (SFA) menarik balik dua produk di bawah jenama mi segera Mie Sedaap .Ini selepas ia didapati mengandungi etilena oksida, iaitu racun perosak yang tidak dibenarkan digunakan dalam makanan.SFA sudahpun mengarahkan pengimport supaya menarik balik mi segera jenama Mie Sedaap berperisa Korean Spicy Soup dan produknya berperisa Korean Spicy Chicken. Kedua-dua produk berkenaan datang dari Indonesia.Berikutan pengesanan etilena oksida dalam dua produk aiskrim Haagen Dazs pada Ogos 2022, SFA meneliti produk makanan lain, termasuk mi segera.

Ia juga sedang bekerjasama dengan pengimport dan pihak berkuasa Indonesia untuk menjalankan siasatan dan membetulkan punca pencemaran etilena oksida.Tambah SFA lagi, sekirannya etilena oksida yang dikesan melebihi tahap maksimum yang ditetapkan, agensi tersebut akan memulakan penarikan balik produk-produk terjejas sebagai langkah berjaga-jaga.Agensi tersebut bertegas bahawa pendedahan kepada etilena oksida "perlu dikurangkan sebanyak mungkin".


PM Thailand arah siasatan segera tembakan di taska

(Ketua Polis Negara Thailand, Damrongsak Kittiprapat (Dua dari kanan) bercakap dengan pasukan operasi polis di wilayah Nong Bua Lam Phu di utara Thai selepas kejadian tembakan di sebuah taska/FOTO AFP)

BANGKOK, 6 Oktober - Perdana Menteri Prayuth Chan-ocha menyampaikan ucapan takziah kepada keluarga mangsa dan menyifatkan ia adalah satu insiden yang mengejutkan."Berkaitan kejadian ngeri ini... Saya ingin merakamkan rasa dukacita dan salam takziah kepada keluarga mangsa yang terkorban dan cedera," katanya melalui hantaran di Facebooknya.Prayuth pada masa sama mengarahkan hospital merawat mangsa yang cedera dengan segera.Menurut polis, penyerang sebelum itu menghadiri satu perbicaraan mahkamah atas pertuduhan dadah.

(Orang ramai berkumpul selepas seorang bekas anggota polis menembak mati 35 orang di sebuah taska di wilayah Nong Bua Lam Phu, utara Thai/FOTO AFP)

Ketika kejadian, kira-kira 30 kanak-kanak berada di taska berkenaan, kurang daripada biasa, kerana hujan lebat telah menghalang penjaga menghantar anak mereka.Penyerang menyerbu taska sekitar waktu makan tengah hari dan menembak empat atau lima kaktangan taska dan antara yang terkorban adalah seorang guru yang sedang hamil lapan bulan.Lelaki bersenjata itu kemudian masuk ke dalam sebuah bilik berkunci di mana kanak-kanak sedang tidur, lalu membunuh mereka dengan pisau.

Artikel berkaitan:Thailand: Tembakan di taska, angka maut meningkat 35 orang termasuk kanak-kanak


Thailand: Tembakan di taska, angka maut meningkat 35 orang termasuk kanak-kanak

(Pusat jagaan di timur laut Thailand yang mengorbankan sekurang-kurangnya 35 orang termasuk kanak-kanak/FOTO AFP)

BANGKOK, 6 Oktober - Angka kematian meningkat kepada 35 orang termasuk kanak-kanak apabila seorang bekas pegawai polis bersenjatakan pistol dan pisau menyerbu sebuah taska di timur laut Thailand, menurut polis pada Khamis.Kolonel Polis Jakkapat Vijitraithaya berkata, lelaki bersenjata dikenali sebagai Panya Khamrab telah membunuh 35 orang kebanyakannya mangsa korban terdiri daripada kanak-kanak berumur dua hingga tiga tahun.Dalam kejadian itu, 12 orang lagi dilaporkan cedera, manakala tiga lagi parah.Lelaki itu bersenjatakan senapang patah, pistol dan pisau, melepaskan tembakan ke arah pusat jagaan kanak-kanak di wilayah Nong Bua Lam Phu pada kira-kira 12:30 tengah hari sebelum melarikan diri dari tempat kejadian dengan menaiki kenderaan.

(Suspek yang menembak pusat jagaan kanak-kanak dikenali sebagai Panya Khamrab/FOTO AFP)

Penyerang itu juga membunuh dirinya dan keluarganya sendiri.Khamrab merupakan seorang leftenan kolonel polis yang telah dipecat daripada pasukan tahun lalu kerana menggunakan dadah.Pembunuhan beramai-ramai itu berlaku kurang sebulan selepas seorang pegawai tentera yang sedang berkhidmat menembak mati dua rakan sekerja di pangkalan latihan tentera di ibu negara Bangkok. - AFP


Pintu terkunci, tangga curam dan panik punca tragedi Stadium Kanjuruhan - Jokowi

(Penyokong Kelab Bola Sepak Sriwijaya FC menyatakan solidariti dengan menyalakan lilin sebagai tanda simpati terhadap kejadian di Stadium Kanjuruhan / REUTERS)

JAKARTA, 6 Oktober- Pintu stadium yang terkunci adalah sebab utama mengapa rusuhan bola sepak Indonesia bertukar menjadi sangat menakutkan, kata Presiden Joko Widodo pada Rabu, sambil mengarahkan semakan segera keselamatan di stadium dan mencadangkan badan induk sukan FIFA boleh membantu menyelesaikan beberapa isu.Beratus-ratus peminat terkorban dalam salah satu bencana bola sepak terburuk di dunia, ketika mereka melarikan diri dari stadium yang penuh sesak di bandar Malang, selepas polis melepaskan gas pemedih mata untuk menyuraikan penyokong pasukan kalah yang membanjiri padang.Pihak berkuasa berkata sekurang-kurangnya 131 orang maut, antaranya 33 kanak-kanak bawah umur."Masalahnya ialah pintu berkunci dan tangga yang terlalu curam," kata Jokowi, semasa lawatan ke Malang, di mana beliau bertemu keluarga mangsa dan meninjau stadium.Dia mengarahkan audit penuh stadium di seluruh negara dalam tempoh sebulan, untuk memastikan pematuhan terhadap langkah keselamatan dan keselamatan, dan menggesa siasatan oleh pasukan pakar bola sepak, ahli akademik dan pegawai kerajaan dimuktamadkan secepat mungkin.Komen daripada penonton, polis dan pakar yang bercakap dengan Reuters, serta rakaman video, menunjukkan kejadian itu berpunca daripada pertembungan orang ramai yang melebihi kapasiti stadium, peminat yang marah, polis melepaskan gas pemedih mata dan pintu keluar terkunci.Peraturan badan dunia bola sepak negara FIFA melarang penggunaan "gas kawalan orang ramai" pada perlawanan. Badan hak asasi Indonesia berkata insiden itu tidak akan berlaku jika gas pemedih mata tidak dilepaskan.Insiden itu telah mencetuskan kemarahan orang ramai mengenai tindak balas polis yang dilihat oleh sesetengah pihak sebagai keterlaluan, dengan stadium dipenuhi poster yang bertulis "Hentikan kekejaman polis."Pada Selasa, Persatuan Bola Sepak Seluruh Indonesia PSSI berkata beberapa pintu keluar stadium telah dikunci, dan mengharamkan dua pegawai daripada pasukan tuan rumah Arema FC seumur hidup.Polis bagaimanapun berkata, pintu tidak berkunci, tetapi terlalu sempit untuk dilalui orang ramai.Mereka sedang menyoal siasat berpuluh-puluh anggota berhubung pelanggaran etika yang disyaki, termasuk penggunaan gas pemedih mata yang kontroversi dalam ruang terkurung.Jokowi berkata beliau telah bercakap melalui telefon pada Isnin dengan Presiden FIFA Gianni Infantino, yang menawarkan sokongan.“Dia berkata, jika perlu, FIFA boleh membantu memperbaiki pengurusan bola sepak Indonesia,” katanya merujuk kepada Infantino.Bola sepak sangat popular di negara yang mempunyai populasi 270 juta penduduk itu.Bagaimanapun, ia turut dicemari dengan hooliganisme dan etika polis yang menyedihkan.Ditanya sebelum ini mengenai kemungkinan sekatan FIFA atas bencana itu, Jokowi berkata itu adalah urusan FIFA untuk memutuskan.FIFA, yang menggelar insiden itu sebagai "tragedi yang tidak dapat difahami" telah meminta PSSI untuk mendapatkan laporan penuh.FIFA tidak segera menjawab permintaan Reuters untuk mendapatkan komen pada hari Rabu.- REUTERS


WHO keluar amaran terhadap empat ubat batuk dan selesema dari India

GENEVA, 6 Oktober - Pertubuhan Kesihatan Sedunia (WHO) mengeluarkan amaran mengenai empat sirap ubat batuk dan selesema dibuat oleh Maiden Pharmaceuticals di India yang dikaitkan dengan kematian 66 kanak-kanak di Gambia.Menurut amaran produk perubatan yang dikeluarkan oleh WHO semalam, empat produk itu ialah Promethazine Oral Solution, Kofexmalin Baby Cough Syrup, Makoff Baby Cough Syrup dan Magrip N Cold Syrup.Agensi kesihatan Pertubuhan Bangsa Bersatu (PBB) juga memberi amaran bahawa ubat-ubatan yang tercemar itu mungkin sudah diedarkan di luar negara Afrika Barat, dengan kemungkinan wujud pendedahan global.

Ketua WHO, Tedros Adhanom Ghebreyesus berkata empat sirap ubat selsema dan batuk yang dipersoalkan itu berpotensi dikaitkan dengan kecederaan buah pinggang akut."Kehilangan nyawa kanak-kanak ini adalah menyayat hati dan WHO akan menjalankan siasatan lanjut dengan syarikat itu dan pihak berkuasa kawal selia di India," katanya.Sehingga kini, pengilang yang dinyatakan tidak memberikan jaminan kepada WHO mengenai keselamatan dan kualiti produk mereka.Analisis sampel produk di makmal pula mengesahkan ia mengandungi jumlah bahan cemar dietilena glikol dan etilena glikol pada tahap yang tidak boleh diterima.Sehubungan itu, Tedros meminta semua pihak berjaga-jaga dan menggesa semua negara bekerjasama mengesan dan melupuskan ubat-ubatan tercemar itu bagi mengelakkan ia terus memudaratkan pesakit. - AFP


AS hukum mati banduan di tengah-tengah perjuangan hak agama

WASHINGTON, 6 Oktober- Seorang banduan Amerika Syarikat yang terbabit dengan pertikaian undang-undang berhubung hak agama banduan terakhir dihukum mati di Texas pada Rabu.John Ramirez, 38, dikenakan hukuman suntikan maut di penjara negeri di Huntsville, kata jurucakap Jabatan Keadilan Jenayah Texas.Dia disahkan meninggal dunia pada 6:41 petang (2341 GMT).Ketika Ramirez berusia 20 tahun, dia menikam seorang kerani hingga mati ketika merompak sebuah kedai serbaneka di selatan Texas.Dia mengelak ditangkap selama empat tahun tetapi akhirnya berjaya dicekup pada 2008 dan dijatuhi hukuman mati setahun kemudian.Hukuman matinya pada mulanya dijadualkan pada September 2021, tetapi Mahkamah Agung AS mengeluarkan penangguhan hukuman mati pada saat-saat akhir.Peguam Ramirez memohon kepada mahkamah tinggi untuk menghentikan pelaksanaan kerana Jabatan Kehakiman Jenayah Texas tidak akan membenarkan paderi baptist Ramirez melakukan kontak fizikal dengannya semasa dia dihukum mati atau berdoa dengan kuat di kamar kematian.Pihak berkuasa penjara Texas membenarkan penasihat rohani berada di dalam bilik semasa pelaksanaan hukuman mati, tetapi mereka mesti senyap dan tidak dibenarkan menyentuh banduan, atas sebab keselamatan.Pada bulan Mac, Mahkamah Agung memutuskan keputusan 8-1 memihak kepada Ramirez.Mahkamah Agung jarang campur tangan untuk menghentikan hukuman mati, tetapi ia telah berbuat demikian dalam kes baru-baru ini di mana banduan berhujah bahawa mereka dinafikan akses kepada penasihat rohani.Pada 2018, mahkamah menolak permintaan penangguhan hukuman mati bagi banduan Islam yang meminta seorang imam berada di sisinya ketika dia dihukum mati.Beberapa minggu kemudian, berikutan bantahan orang ramai, penangguhan diberikan kepada seorang banduan yang mahukan penasihat rohani Buddha menemaninya ke bilik hukuman mati.Beberapa negeri telah melarang semua penasihat rohani dari kamar kematian, tetapi mahkamah memutuskan tahun lalu bahawa negara tidak boleh menghalang mereka sepenuhnya.-AFP


Tentera Ukraine bebaskan tiga lagi penempatan di Kherson

KYIV, 6 Oktober- Tentera Ukraine membebaskan tiga lagi penempatan di wilayah Kherson pada Rabu.Presiden Ukraine, Volodymyr Zelenskiy memaklumkan, tiga penempatan tersebut ialah Novovoskresenske, Novohryhorivka dan Petropavlivka yang semuanya terletak di timur laut bandar Kherson."Dalam tempoh 24 jam yang lalu sahaja, penempatan seperti Novovoskresenske, Novohryhorivka dan Petropavlivka telah dibebaskan dan distabilkan daripada referendum palsu di wilayah Kherson.Pergerakan itu berterusan," kata Zelenskiy menerusi satu video.

(Volodymyr Zelenskiy, Presiden Ukraine / Foto REUTERS)

Presiden Rusia, Vladimir Putin menandatangani undang-undang untuk memasukkan empat wilayah Ukraine yang diduduki ke dalam Rusia pada Rabu.Undang-undang baharu itu akan memasukkan kira-kira 18 peratus wilayah Ukraine ke dalam Rusia bersamaan dengan kawasan Portugal dalam pengilhakan terbesar Eropah sejak Perang Dunia Kedua.Rusia tidak mengawal sepenuhnya mana-mana daripada empat wilayah yang didakwa telah ditawan.Moscow masih belum menyelesaikan proses menyempadanan baharu Rusia.Sementara itu, tentera Ukraine telah menawan semula beribu-ribu batu persegi wilayahnya sejak awal September.Ia termasuk berpuluh-puluh penempatan hanya dalam beberapa hari lalu. -REUTERS


Denmark pilihan raya 1 November

COPENHAGEN, 6 Oktober- Denmark bakal mengadakan pilihan rayanya 1 November ini.Perkara itu diumum Perdana Menteri, Mette Frederiksen selepas mendapat perkenan Ratu Margrethe.

(Perdana Menteri, Mette Frederiksen / Foto AFP)

Pilihan raya kali ini dijangka bakal menyaksikan saingan sengit antara parti Demokratik Sosial pimpinan Frederiksen dengan pembangkang.Parti pemerintah juga mungkin berdepan kesukaran mempertahankan sokokngan parti lain yang turut sama membentuk kerajaan.Berdasarkan undang-undang.. Frederiksen yang menjawat jawatan Perdana Menteri sejak Jun 2019 perlu mengadakan pilihan raya sebelum Jun tahun depan.Desakan untuk membuat pilihan raya sering disuarakan salah satu parti yang membentuk kerajaan.- AFP


9,000 pemandu kereta api sertai piket

UNITED KINIGDOM, 6 Oktober- Seramai 9,000 pemandu kereta api seluruh United Kingdom mengadakan tunjuk perasaan, mendesak diberi gaji lebih besar.Tunjuk perasaan itu menyebabkan perkhidmatan pengangkutan awam terbabit lumpuh seketika.

(Antara pemandu kereta api yang mengadakan tunjuk perasaan / Foto AFP)

Piket diadakan selama 24 jam dengan sebahagian meninggalkan tempat kerja.Sebahagian peserta lagi pula hanya bertugas dengan kadar minimum.Tindakan itu mengakibatkan perkhidmatan kereta api di kawasan sibuk terjejas.Ada dariapda beberapa stesen juga terpaksa ditutup.Mereka mengugut untuk mengadakan beberapa lagi siri tunjuk perasaan sekiranya permintaan tidak dilayan.Selain isu gaji, mereka turut berdepan ancaman dibuang kerja selain syarat bertugas yang kerap berubah.-AFP


Cacar Monyet: Vietnam catat kes pertama

VIETNAM, 6 Oktober- Vietnam mencatatkan kes pertama cacar monyet melibatkan seorang wanita berusia 35 tahun.Beliau yang menetap di bandar Ho Chi Minh mula berdepan masalah kesihatan 18 September lalu ketika melawat Dubai.

Menurut Kementerian Kesihatan negara tersebut, pesakit mengalami gejala demam, keletihan, sakit otot, sakit kepala dan batuk, selain bengkak kemerahan serta gatal pada lengan, badan dan muka, sebelum pulang ke Vietnam pada 22 September lalu.Wanita tersebut kemudian dimasukkan ke Hospital Tu Du di Ho Chi Minh sebelum dipindahkan ke Hospital Dermato Venereologi untuk menjalani rawatan dan pengasingan.Beliau kemudian disahkan positif cacar monyet dan dipindahkan ke Hospital Penyakit Tropika bagi menjalani rawatan, pengasingan dan penjujukan genom.Beliau kini dilaporkan stabil tanpa demam.- AFP


Singapura: Tanduk badak sumbu disita, rampasan terbesar setakat ini

(Gambar edaran daripada Lembaga Taman Negara Singapura yang menunjukkan kepingan tanduk badak sumbu selepas dirampas daripada penumpang transit yang tiba dari Afrika Selatan di Lapangan Terbang Changi / Foto AFP)

SINGAPURA, 6 Oktober- Lembaga Taman Negara Singapura (NParks) merampas 20 tanduk badak sumbu yang diseludup melalui Lapangan Terbang Changi, dianggarkan bernilai sekitar S$1,200,000."Rampasan tanduk badak itu yang terbesar di Singapura setakat ini," menurut Nparks dalam satu kenyataan yang dikeluarkan di sini pada Rabu.

(Cebisan tanduk badak sumbu selepas dirampas daripada penumpang transit / Foto AFP)

Bahagian keselamatan lapangan terbang dan unit K9 mengesan 34 kilogram tanduk badak di dalam dua buah bagasi. Pemilik bagasi berkenaan dilaporkan dalam perjalanan dari Afrika Selatan ke Laos dan transit di Singapura, telah ditahan.Menurut Nparks, badak sumbu dilindungi di bawah Konvensyen Perdagangan Antarabangsa dalam Spesies Terancam Flora dan Fauna Liar (CITES) serta transaksi perdagangan antarabangsa membabitkan tanduknya adalah dilarang.Singapura antara negara yang menandatangani  CITES dan komited dengan usaha antarabangsa untuk mengekang perdagangan hidupan liar haram demi memastikan kelangsungan hidup haiwan ini.NPARKS memaklumkan bahawa ujian genetik sedang dijalankan di pusat forensik hidupan liar untuk mengenal pasti spesies badak sumbu."Tanduk-tanduk itu akan dimusnahkan bagi menghalangnya daripada memasuki semula pasaran dan bertujuan menjejaskan rantaian bekalan tanduk badak yang didagangkan secara haram," menurut kenyataan itu.Di bawah Akta Spesies Terancam (Import dan Eksport), pemilikan spesies dalam transit di Singapura tanpa permit Cite yang sah boleh dikenakan denda sehingga S $ 50,000 setiap spesies (tidak melebihi agregat S$500,000) dan atau hukuman penjara sehingga dua tahun.Penalti yang sama dikenakan untuk mereka yang memiliki atau memindahkan spesies yang dijadualkan, termasuk bahagian dan derivatif haiwan berkenaan.Singapura tidak bertoleransi dalam isu perdagangan haram spesies hidupan liar yang terancam, menurut Nparks.- BERNAMA


COVID-19: Manila catat kadar jangkitan tertinggi

FILIPINA, 6 Oktober- Jumlah jangkitan COVID-19 di Manila berada pada tahap membimbangkan.Ia dikongsi pakar kesihatan negara itu apabila jumlah tersebut mencecah 19 peratus semalam.

Menurut Prof merangkap felo OCTA Research Universiti Filipina, Guido David, kadar tersebut telah melebihi tahap yang telah ditetapkan Pertubuhan Kesihatan Sedunia (WHO) iaitu lima peratus.Ujarnya, angka tersebut menandakan kes aktif di kawasan metropolitan itu termasuk wilayah sekitarnya meningkat saban hari.Ia susulan beberapa faktor antaranya pelaksanaan semula kelas secara bersemuka, kelonggaran peraturan pemakaian pelitup separuh muka, imuniti berkurangan serta pergerakan orang ramai yang tinggi.Manila yang memiliki lebih 13 juta penduduk mencatat 869 kes baharu, tertinggi sejak Januari.Filipina merekodkan sebanyak 1,967 kes baharu setakat Isnin lalu, menjadikan jumlah keseluruhan kes positif virus itu di Filipina kepada 3,955,758 kes.Daripada 110 juta penduduk diseluruh nagara, seramai 73.1 juta sudah lengkap vaksinasi.-AFP


31 maut selepas bas perkahwinan jatuh ke dalam gaung

NEW DELHI, 6 Oktober- Sekurang-kurangnya 31 orang maut selepas bas yang membawa tetamu perkahwinan terbabas dari jalan dan jatuh ke dalam gaung di utara India, kata polis, semalam.Kenderaan itu sedang dalam perjalanan di sepanjang lebuh raya pergunungan berbahaya di negeri Uttarakhand apabila ia terhumban ke tepi dan terjunam sekurang-kurangnya 500 meter (1,640 kaki).

(Pasukan penyelamat membawa mangsa naik ke atas / Foto AFP)

Pasukan polis negeri itu berkata di Twitter bahawa operasi menyelamat telah berakhir dengan 31 mayat ditemui dan 19 penumpang yang cedera diselamatkan.Bas terbabit membawa 45 penumpang.Ia terbabas ketika melalui lebuh raya di kawasan pergunungan.Perdana Menteri Narendra Modi berkata semua bantuan yang mungkin akan diberikan kepada mangsa yang terselamat.Kemalangan jalan raya yang membawa maut adalah perkara biasa di Uttarakhand, ia kerana, Uttarakhand merupakan antara kawasan yang kerap merekodkan nahas jalan raya sehingga meragut nyawa.Kawasan tersebut juga sering dikunjungi orang ramai yang ingin melawat tapak peninggalan agama.- AFP


Runtuhan salji di Himalaya India, 26 pendaki masih hilang

KATHMANDU, NEPAL 6 Oktober- Susulan runtuhan salji di Himalaya. Pasukan penyelamat meneruskan pencarian bagi mengesan 26 pendaki yang masih hilang.Menurut jurucakap agensi bencana negeri Uttarakhand, Ridhim Aggarwal, dua belas orang yang terselamat tidak mengalami kecederaan serius tetapi dalam pemerhatian di hospital.

(Usaha mencari dan menyelamat giat dijalankan/ Foto AFP)

Tambahnya, empat pendaki yang disahkan maut ditemui di celah-celah batu akibat ditolak salji ketika runtuhan.Dua helikopter tentera udara turut dihantar ke lokasi kejadian untuk membantu usaha mencari dan menyelamat.Kemalangan maut yang melibatkan pendaki sering berlaku di Himalaya, lokasi terletaknya gunung Everest dan beberapa puncak tertinggi yang lain di dunia.- AFP


Thailand umum tiga cuti khas sempena sidang kemuncak APEC bulan depan

BANGKOK, 6 Oktober- Thailand mengumumkan cuti khas tambahan untuk Bangkok dan dua wilayah berhampiran dari 16 hingga 18 Nov (Rabu hingga Jumaat) bagi Bangkok, Nonthaburi dan Samut Prakan sempena Minggu Pemimpin Ekonomi (AELW) Kerjasama Ekonomi Asia Pasifik (APEC).Timbalan Ketua Setiausaha kepada Perdana Menteri dan pemangku jurucakap kerajaan, Anucha Burapachaisri, berkata kabinet meluluskan tiga cuti umum tambahan itu bagi membantu mengurangkan kesesakan lalu lintas di bandar itu.

(Timbalan Ketua Setiausaha kepada Perdana Menteri dan pemangku jurucakap kerajaan, Anucha Burapachaisri)

“Cuti khas itu juga akan memastikan aliran trafik lancar bagi pemimpin APEC untuk tiba di tempat itu,” katanya pada sidang media di sini semalam.Agensi kerajaan seperti hospital, mahkamah dan bank akan terus dibuka.Sidang Kemuncak APEC akan berlangsung di Pusat Konvensyen Queen Sirikit di Bangkok dari 18 hingga 19 Nov. Presiden China Xi Jingping, Presiden Perancis Emmanuel Macron, Perdana Menteri New Zealand Jacinda Ardern dan Presiden Filipina Ferdinand Marcos Jr adalah antara pemimpin yang menghadiri sidang kemuncak itu.Presiden Amerika Syarikat (AS) Joe Biden mungkin tidak menyertai AELW di Bangkok kerana urasan keluarga. Bagaimanapun, Thailand dan AS sedang menyelaras usaha bagi mencari jalan supaya presiden menghadiri mesyuarat itu.APEC kini merangkumi 21 ekonomi, termasuk 19 negara dan dua wilayah. Ia terdiri daripada Australia, Brunei, Vietnam, Indonesia, Kanada, China, Korea Selatan, Malaysia, Mexico, New Zealand, Papua New Guinea, Peru, Rusia, Singapura, AS, Thailand, Filipina, Chile dan Jepun, serta wilayah China Hong Kong dan Taiwan.- BERNAMA


Tragedi Stadium Kanjuruhan: Polis didakwa guna keganasan berlebihan

(Orang ramai bersedih kerana tragedi rempuhan di stadium Kanjuruhan di Malang, Jawa Timur pada 4 Oktober 2022/ AFP)

JAKARTA, 5 Oktober- Tragedi rempuhan di Stadium Kanjuruhan di bandar Malang, Indonesia yang menyebabkan 131 orang terkorban mencetuskan kemarahan terhadap polis negara itu, yang telah lama dituduh pengkritik menggunakan keganasan berlebihan.Polis, yang menyifatkan pergolakan pada malam Sabtu lepas sebagai "rusuhan", berkata mereka cuba memaksa penyokong kembali ke tempat penonton dan melepaskan gas pemedih mata selepas mereka menceroboh padang.Tetapi mangsa yang terselamat mendakwa polis menggunakan belantan dan melepaskan gas pemedih mata ke arah penonton yang tidak berdaya.Mereka juga menuduh polis bertindak keterlaluan dan punca pertembungan yang menjadi salah satu tragedi berdarah paling buruk dalam sejarah bola sepak.Sembilan pegawai elit polis yang digantung tugas selepas kejadian itu, masih dalam siasatan.Kesemuanya adalah komander dalam Kor Briged Bergerak, atau Brimob, sebuah unit yang bertindak sebagai unit separa tentera operasi khas untuk pasukan polis Indonesia. -AFP


Taiwan simpan stok makanan, tenaga sekiranya berlaku konflik dengan China

TAIPEI, 5 Oktober - Taiwan mengambil langkah berjaga-jaga termasuk menyimpan stok bulanan bagi bekalan kritikal seperti makanan dan tenaga sekiranya berlaku konflik dengan China.Timbalan Menteri Ekonomi Taiwan, Chen Chern-chyi berkata langkah itu sudah diwartakan dalam undang-undang supaya bekalan tenaga dapat dikekalkan oleh syarikat milik kerajaan, CPC Corp.

“Berkenaan dengan kemungkinan konflik ketenteraan, kami mempunyai persediaan untuk makanan dan bekalan tenaga termasuk bekalan pembuatan. Kami ada sistem, kami buat inventori setiap bulan. "Kami mahu memastikan kami mempunyai tempoh simpanan tertentu di Taiwan, termasuk makanan, mineral, bahan kimia dan tenaga," katanya.China mendakwa Taiwan yang diperintah secara demokrasi sebagai wilayahnya sendiri, dan melancarkan 'permainan' perang berhampiran pulau itu pada Ogos susulan lawatan Speaker Dewan Amerika Syarikat (AS), Nancy Pelosi ke Taipei.Pada masa sama, Chern-chyi berkata kerajaan juga sedang meningkatkan penghasilan gas asli cecair (LNG), arang batu, nuklear dan tenaga boleh diperbaharui oleh negara itu.“Kita ada undang-undang petroleum, kita ada undang-undang LNG, kita ada undang-undang pengurusan elektrik, jadi ada keperluan simpanan stok, dan kebanyakan syarikat tenaga termasuk Taipower dan CPC (Corp) perusahaan milik negara kita," katanya.Negara itu juga kini sedang membina terminal LNG baharu secara besar-besaran di luar pantai barat lautnya.-REUTERS


Untung Tesco merosot akibat inflasi

LONDON, 5 Oktober - Untung syarikat peruncitan terbesar Britain Tesco (TSCO.L) turun mendadak bagi separuh pertama tahun ini.Ketua Eksekutif Tesco, Ken Murphy berkata situasi tersebut didorong dengan kenaikan harga barang akibat inflasi.Katanya, keuntungan selepas cukai merosot kepada £253 juta dalam tempoh enam bulan hingga akhir Ogos berbanding £781 juta yang dicatat bagi tempoh sama tahun sebelumnya.

"Kami tahu pelanggan kami menghadapi masa yang sukar dan melihat setiap sen untuk memenuhi keperluan. Pelanggan mencari kualiti dan nilai rangkaian jenama kami sendiri sambil mereka berusaha untuk menjana wang mereka lebih jauh, sama ada mereka beralih daripada produk berjenama, antara kategori atau mengurangkan makan di luar." kata Ken menerusi kenyataan.Berikutan perkembangan tersebut, syarikat mengujurkan kadar keuntungan tahunan turut terkesan menjelang Disember.Ken Murphy bagaimanapun memberi jaminan semua kakitangan di United Kingdom bakal menerima kenaikan gaji kedua tahun ini.-AFP


Pemimpin junta Myanmar tidak dijemput ke sidang kemuncak ASEAN

PHNOM PENH, 5 Oktober -Tuan rumah sidang kemuncak Persatuan Negara Asia Tenggara (ASEAN), Kemboja mengesahkan bahawa pemimpin junta Myanmar tidak dijemput ke acara itu.Jurucakap Kementerian Luar Kemboja memaklumkan, pentadbiran junta hanya dijemput untuk mencalonkan wakil bukan politik bagi sidang kemuncak ASEAN akan datang.

"Ini bermakna ketua junta, Min Aung Hlaing, tidak akan dibenarkan menyertai sidang kemuncak itu seperti mana diplomat tertingginya yang dihalang daripada pertemuan barisan menteri luar di Phnom Penh pada Februari dan Ogos lalu," kata jurucakap itu.Perkembangan itu dianggap suatu penghinaan buat kepimpinan Myanmar ketika ASEAN mengetuai usaha diplomatik untuk menyelesaikan kemelut yang mencengkam negara berkenaan sejak tentera merampas kuasa tahun lalu.Sidang kemuncak itu dijangka akan membincangkan mengenai perkembangan pelaksanaan dalam Konsensus Lima Perkara dipersetujui dengan junta.Melalui konsensus yang dipersetujui April tahun lalu, ia menggesa menghentikan keganasan di Myanmar dan dialog antara tentera serta antirampasan kuasa.Ini susulan suara bantahan dan tentangan semakin meningkat dalam kalangan ASEAN terhadap tindakan keras pentadbiran Myanmar.Malah, tindakan junta yang menjatuhkan hukuman mati terhadap empat banduan Julai lalu turut menerima kecaman daripada pihak antarabangsa.Mesyuarat menteri luar ASEAN pada Ogos turut berakhir dengan kecaman terhadap tindakan junta itu.Barisan menteri juga mengakui berasa kecewa terhadap perkembangan yang perlahan dan kekurangan komitmen pihak berkuasa Naypyidaw terhadap pelaksanaan konsensus lima perkara.-AFP


Juruterbang maut helikopter milik tentera India terhempas

NEW DELHI, 5 Oktober - Seorang juruterbang maut, manakala seorang lagi cedera selepas helikopter milik tentera India terhempas di timur laut Arunachal Pradesh hari ini.Tentera India dalam satu kenyataan memaklumkan, helikopter Cheetah itu terhempas di Tawang, kira-kira 16 kilometer di selatan Garisan Kawalan Sebenar yang membahagikan negeri Arunachal Pradesh di timur laut India dengan wilayah China.

"Kedua-dua pegawai telah dihantar untuk rawatan tetapi seorang meninggal dunia akibat kecederaannya dalam perjalanan. Punca sebenar nahas sedang disiasat," kata kenyataan itu.

Kemalangan tersebut merupakan kemalangan kedua seumpamanya melibatkan helikopter Cheetah tahun ini.China dan India berperang besar-besaran pada tahun 1962 ke atas kawalan Arunachal Pradesh, yang dituntut oleh Beijing secara keseluruhannya dan menganggap sebahagian daripada Tibet.-AFP


Brad Pitt disiasat berhubung dakwaan pukul anak

LOS ANGELES, 5 Oktober - Aktor Hollywood, Brad Pitt didakwa memukul muka dan mencekik salah seorang anaknya semasa bergaduh dengan Angelina Jolie dalam pesawat persendirian, menurut kertas mahkamah yang difailkan pada Selasa di Amerika Syarikat oleh bekas isterinya.Bekas pasangan itu yang pernah menjadi salah satu pasangan paling terkenal di Hollywood telah terlibat dalam pertikaian panjang mengenai perkahwinan mereka, hak penjagaan enam anak dan aset yang dikongsi termasuk kilang wain Perancis.

Dalam kertas yang dikemukakan di mahkamah Los Angeles dan dipetik secara meluas dalam media AS, Jolie menggambarkan kemarahan Pitt berpanjangan ketika pasangan itu terbang bersama anak-anak dari California ke Perancis pada September 2016."Pitt mencekik salah seorang kanak-kanak dan memukul seorang lagi di muka," menurut media tempatan sambil menambah bahawa dia juga memegang kepala Jolie dan menggoncangnya.Pelakon 'Fight Club' itu yang selama beberapa dekad menjadi salah seorang bintang pawagam telah disiasat berhubung dakwaan berkenaan oleh pihak berkuasa persekutuan.Jolie memfailkan penceraian beberapa hari selepas penerbangan tersebut.-AFP


PBB gesa Colombia-ELN tamatkan konflik melalui dialog damai

(Pesuruhjaya Tinggi Keamanan Colombia Ivan Danilo Rueda Monsignor Hector Fabio Henao dan pegawai Venezuela Carlos Martinez Mendoza/FOTO REUTERS)

VENEZUELA, 5 Oktober - Setiausaha Agung Pertubuhan Bangsa Bersatu (PBB) Antonio Guterres menggesa kerajaan Colombia dan gerila Tentera Pembebasan Nasional (ELN) mengambil peluang untuk menamatkan konflik yang mengancam nyawa.Melalui kenyataan dikeluarkan jurucakapnya Stephane Dujarric, beliau turut memuji keputusan kerajaan Colombia dan Tentera Pembebasan Kebangsaan untuk menyambung semula dialog damai yang diumumkan hari ini.Guterres menggesa kedua-dua pihak merebut sepenuhnya peluang ini untuk menamatkan konflik yang telah berlarutan selama beberapa dekad dan resolusinya penting bagi meluaskan skop keamanan di negara itu.

(Komander Tentera Pembebasan Kebangsaan Nasional (ELN) Colombia Pablo Beltran, Antonio Garcia dan Aureliano Carbonell, Pesuruhjaya Tinggi Keamanan Ivan Danilo Rueda, Ahli Senat Ivan Cepeda dan Monsignor Hector Fabio Henao menghadiri sidang akhbar, di Caracas, Venezuela semalam/FOTO REUTERS)

Beliau turut berharap rakyat Colombia dapat menunjukkan sekali lagi bahawa konflik yang sudah lama berakar umbi itu boleh diselesaikan melalui dialog.Rundingan damai antara kerajaan Colombia dan ELN bermula pada 2017, tetapi terhenti pada Januari 2019 selepas kumpulan pemberontak itu melakukan serangan bom kereta yang mengorbankan lebih 20 orang. - REUTERS


25 maut bas bawa tetamu perkahwinan terjunam ke dalam gaung di India

NEW DELHI, 5 Oktober - Sekurang-kurangnya 25 orang maut selepas bas yang membawa tetamu yang ingin meraikan perkahwinan terbabas sebelum jatuh ke dalam gaung di Uttarakhand, utara India, hari ini.Menurut Pegawai Tinggi Polis negeri, Ashok Kumar, ketika kejadian bas yang membawa 45 tetamu itu sedang melalui lebuh raya di kawasan pergunungan sebelum terbabas dan terjunam ke dalam gaung sedalam 500 meter."Daripada jumlah itu, 20 berjaya diselamatkan," kata Ashok Kumar.

Sementara itu, Perdana Menteri India, Narendra Modi berkata kerajaan akan memberi bantuan kepada semua mangsa yang terselamat."Saya turut berduka bersama semua keluarga mangsa ketika tempoh sedih ini," katanya di Twitter hari ini.Uttarakhand yang sering menjadi lokasi nahas kemalangan jalan raya sering dikunjungi orang ramai yang ingin melawat tapak peninggalan agama.Jun lalu, lebih 20 individu turut maut apabila bas dinaiki mereka terjunam ke dalam gaung ketika perjalanan ke kuil Hindu Yamuna di ibu negeri Dehradun.Menurut laporan Bank Dunia, India menyumbang sebanyak 11 peratus jumlah kematian akibat kemalangan jalan raya di dunia.Laporan sama turut menganggarkan kira-kira 150,000 kematian akibat kemalangan kereta di India berlaku setiap tahun, atau seorang bagi setiap empat minit. -AFP


Tragedi Kanjuruhan: Jokowi arah audit semua stadium bola sepak

(Presiden Jokowi dan Ibu Iriana menuju Rumah Sakit Umum Daerah (RSUD) dr. Saiful Anwar, Kota Malang/FOTO FACEBOOK Pengawal Jokowi)

MALANG, 5 Oktober - Presiden Joko Widodo turun padang melihat keadaan Stadium Kanjuruhan lokasi insiden rempuhan yang mengorbankan sekurang-kurangnya 131 orang, pada Sabtu lalu.“Kita perlu buat penambahbaikan secara menyeluruh melibatkan pengurusan, penonton di stadium, dari segi masa dan keselamatan."Semuanya mesti diaudit sepenuhnya supaya tragedi ini tidak berulang,” katanya kepada pemberita di stadium Kanjuruhan di luar bandar Malang, hari ini.Sebaik tiba di Kota Malang, Jokowi menuju terus ke Rumah Sakit Umum Daerah (RSUD) dr. Saiful Anwar untuk melawat ratusan mangsa yang cedera.Jokowi melalui hantaran Facebooknya berkata beliau akan menyantuni keluarga mangsa yang terkorban dalam insiden tersebut.

(Keadaan selepas rusuhan bola sepak di Stadium Kanjuruhan di Malang/FOTO AFP)

Pada Sabtu lalu, berlakunya pergaduhan yang bermula apabila penyokong Arema FC menyerbu padang selepas pasukan mereka tewas 3-2 kepada pelawat yang juga seteru ketat, Persebaya Surabaya di Stadium Kanjuruhan.Pergaduhan bermula selepas ribuan peminat Arema masuk ke dalam padang susulan kekalahan pasukan mereka.Menurut laporan, kematian turut berpunca daripada tindakan pihak polis melepaskan gas pemedih mata sehingga menyebabkan situasi menjadi kelam-kabut.Tragedi pada malam minggu lalu menyebabkan 131 terbunuh dan 323 lagi cedera yang dianggap bencana stadium sukan terburuk di dunia.Liga Indonesia digantung selama seminggu susulan insiden berkenaan. - AFP


New Zealand naikkan kadar faedah ke paras tertinggi tujuh tahun

(Dua orang berjalan ke arah pintu masuk Reserve Bank of New Zealand yang terletak di ibu kota New Zealand, Wellington, 22 Mac 2016/REUTERS)

WELLINGTON, 5 Oktober- Bank pusat New Zealand mengumumkan kenaikan kadar faedah kelapan berturut-turut, menyebabkan kos pinjaman meningkat ke paras tertinggi dalam tempoh lebih tujuh tahun.Reserve Bank of New Zealand yang meneruskan dasar yang dilaksanakan sejak 18 bulan lalu, hari ini mengumumkan satu lagi kenaikan 50 mata asas dalam kadar utamanya kepada 3.5% dan memberi amaran tentang lebih banyak kenaikan dalam usaha mengekang kenaikan inflasi.Langkah itu diambil ketika bank pusat di Amerika Syarikat, Eropah dan rantau lain meningkatkan kadar bagi mengurangkan kenaikan inflasi yang mencetuskan kebimbangan tentang kemelesetan global yang berpanjangan.Reserve Bank of New Zealand memberi amaran bahawa inflasi boleh meningkat melebihi kadar semasa, 7.3% yang sudah mencecah paras tertinggi 32 tahun.Hari ini, kerajaan New Zealand juga mendedahkan kedudukan kewangan yang lebih baik daripada jangkaan dalam akaunnya hingga akhir Jun.Peningkatan dalam hasil cukai dan pertumbuhan lebih perlahan dalam perbelanjaan mengakibatkan defisit NZ$9.7 bilion (AS$5.6 bilion), jauh lebih rendah daripada ramalan defisit NZ$19 bilion. -AFP

(NZ naikkan kadar faedah ke paras tertinggi tujuh tahun/REUTERS)


YAOUNDE, 5 Oktober- Memakai topi besar bagi melindungi mukanya daripada sinaran matahari di Cameroon, Jeanne yang berusia 63 tahun kini sangat menyesal menggunakan produk pemutih kulit selepas disahkan menghidap kanser kulit.Dia adalah salah seorang daripada ramai wanita di Cameroon yang menggunakan produk kontroversi yang telah diharamkan selepas mencetus kemarahan pengguna media sosial."Saya malu apabila orang memandang saya," kata peniaga di ibu kota Yaounde itu yang hanya ingin menggunakan nama pertamanya.Selepas lesi tumbuh di mukanya selama lima bulan, dia pergi ke doktor yang mendiagnosisnya dengan salah satu kanser kulit yang paling biasa.Doktor memberitahu Jeanne kanser itu dikaitkan dengan penggunaan produk pencerah kulit selama 40 tahun.Jeanne, seperti berjuta-juta orang di seluruh dunia, menggunakan produk tersebut untuk mendapatkan kulit yang lebih "diinginkan" yang lebih cerah, ideal yang didorong oleh industri kecantikan.Menurut Persatuan Dermatologi Cameroon (Socaderm), hampir 30% penduduk di ibu kota ekonomi Douala dan satu perempat daripada pelajar perempuan menggunakan produk itu pada 2019.Bagi sesetengah orang seperti pelajar berusia 20 tahun Annette, kesannya boleh menjadi teruk. Dia berkata dia mengalami tompokan merah di muka, kulit mengelupas dan juga melecur."Di bawah matahari yang terik, muka saya menjadi panas dan saya terpaksa berhenti," katanya.Produk dengan nama seperti "Putih sekarang" dan "Putih super" dengan wanita berkulit cerah pada pembungkusan, serta-merta dikenali di rak kedai.

(Produk pemutihan kulit kekal popular di Cameroon walaupun terdapat risiko/Foto hiasan)

"Kami berhadapan dengan pesakit yang mengadu simptom yang dikaitkan dengan depigmentasi kulit setiap hari. Ia adalah "masalah kesihatan awam," kata Alain Patrice Meledie Ndjong, pakar dermatologi di sebuah hospital di Douala.Tegas beliau sesetengah bahan apabila ditelan, boleh menyebabkan diabetes, obesiti, hipertensi atau kegagalan buah pinggang atau hati, sambil menambah terdapat juga kesan psikologi terhadap individu seperti "kebimbangan dan kemurungan".Menurut Pertubuhan Kesihatan Sedunia (WHO), produk tersebut biasanya digunakan di banyak negara Afrika, Asia dan Caribbean oleh wanita dan lelaki, dan juga dalam kalangan populasi berkulit gelap di Eropah dan Amerika Utara.Produk pemutihan kulit yang lain termasuk ramuan, tablet dan juga suntikan.Di sebalik pelbagai kisah seram, lelaki dan wanita percaya mereka akan menjadi lebih cantik selepas menggunakan produk tersebut.Standard kecantikan yang dipromosikan oleh media, pengiklanan dan pemasaran mengukuhkan kecenderungan bahawa warna kulit yang lebih cerah adalah lebih diingini daripada warna kulit yang lebih gelap.Ahli sosiologi Achille Pinghane Yonta dari Universiti Yaounde menawarkan analisis yang lebih jelas tentang mengapa krim pemutih kekal popular."Terdapat keinginan" berakar umbi "dalam hati nurani kita ingin kelihatan seperti" penduduk Barat, katanya."Ia adalah amalan yang sangat lama. Malah dikatakan, di beberapa tempat di negara ini, bahawa mas kahwin wanita berkulit cerah lebih tinggi daripada wanita yang lebih gelap." -AFP


Korea Selatan, AS lancar peluru berpandu tanda tindak balas terhadap Korea Utara

SEOUL, 5 Oktober - Korea Selatan dan Amerika Syarikat (AS) menjalankan latihan ketenteraan sebagai tindak balas terhadap tindakan Korea Utara melancarkan peluru berpandu balistik merentasi Jepun.Semalam, Korea Utara yang bersenjata nuklear menguji peluru berpandu balistik jarak pertengahan (IRBM) lebih jauh berbanding sebelum ini yang telah mendorong Tokyo mengeluarkan amaran pemindahan ke atas penduduknya di beberapa tempat.

Media tempatan melaporkan, Korea Selatan dan Amerika Syarikat mengadakan latihan mereka sendiri sebagai tindak balas tersebut dengan menembak peluru berpandu darat ke Laut Timur yang juga dikenali sebagai Laut Jepun."Kedua-dua tentera melepaskan dua peluru berpandu balistik jarak dekat ATACMS ke dalam air untuk menyerang sasaran maya dengan tepat," kata Ketua Staf Bersama.Semalam, Jepun mengutuk tindakan Korea Utara melepaskan peluru berpandu balistik yang tidak dikenali dalam siri ujian senjata oleh Pyongyang.Menurut Perdana Menteri Jepun, Fumio Kishida, tindakan oleh Korea Utara itu adalah satu keganasan terutama apabila telah berulang kali melakukan perkara sama.-AFP


Perhimpunan Agung PBB akan bincang isu penggabungan empat wilayah Ukraine

(Vasily Nebenzya menghadiri undian di Majlis Keselamatan PBB mengenai resolusi untuk tidak mengiktiraf pengilhakan empat wilayah Ukraine oleh Rusia,30 Sept 2022/AFP)

NEW YORK, 5 Oktober- Mesyuarat tergempar Perhimpunan Agung Pertubuhan Bangsa Bersatu akan diadakan Isnin depan untuk membincangkan status penggabungan empat wilayah Ukraine yang diisytiharkan oleh Rusia, kata seorang jurucakap PBB.193 negara anggota PBB akan mempertimbangkan resolusi yang kini dalam persiapan mengenai pengilhakan, selepas Rusia memveto kutukan dalam Majlis Keselamatan minggu lalu, kata sumber diplomatikJurucakap Perhimpunan Agung Paulina Kubiak berkata badan itu akan bertemu atas permintaan Ukraine dan Albania mengenai isu tersebut pada 3:00 petang (1900 GMT) Isnin.Jumaat lepas, Presiden Rusia Vladimir Putin mengumumkan bahawa Moscow telah mengambil alih empat wilayah Ukraine yang mengadakan referendum bagi mendapatkan pandangan penduduk tempatan.

(Logo Pertubuhan Bangsa Bersatu dilihat di Dewan Perhimpunan Agung di New York City, 21 September 2021/REUTERS)

Putin serta-merta mendapat kecaman hampir seluruh dunia atas tindakan itu.Beberapa jam kemudian Majlis Keselamatan PBB bermesyuarat untuk membincangkan perkembangan itu tetapi duta Rusia memveto resolusi AS-Albania yang melabelkan referendum berkenaan sebagai "haram" dan menggesa semua negara agar tidak mengiktiraf penggabungan tersebut.Resolusi itu juga menggesa Rusia supaya segera mengundurkan tenteranya dari Ukraine.Selepas veto, Amerika Syarikat berkata Washington akan membawa isu berkenaan ke Perhimpunan Agung, platform yang menyaksikan setiap negara mempunyai satu undi dan tiada satu pun mempunyai kuasa veto.Sumber diplomatik berkata satu resolusi sedang dirangka oleh Kesatuan Eropah bersama Ukraine dan negara lain. -AFP


Loretta Lynn meninggal dunia

(Bunga diletakkan sebagai tanda penghormatan Loretta Lynn di Hollywood walk of fame pada 4 Oktober 2022 di Los Angeles, California/AFP)

NEW YORK, 5 Oktober- Legenda muzik Country Amerika Syarikat, Loretta Lynn meninggal dunia pada usia 90 tahun.Bintang popular itu "meninggal dengan tenang dalam tidurnya" di ladangnya di Tennessee, kata keluarganya dalam satu kenyataan yang dihantar kepada AFP.Walaupun beberapa lagu kontroversinya diharamkan oleh stesen muzik Country, sepanjang lebih enam dekad penglibatan dalam dunia muzik, Lynn menjadi pembawa standard genre dan artis wanita yang paling "berwarna-warni".Dilahirkan sebagai Loretta Webb pada 14 April 1932 di bandar kecil Kentucky, Lynn ialah anak perempuan sulung dalam sebuah keluarga miskin yang mempunyai lapan anak, zaman kanak-kanak yang diabadikan dalam lagu ikoniknya "Coal Miner's Daughter" yang memenuhi senarai lagu terbaik sepanjang zaman. "Kami miskin tetapi kami mempunyai cinta. Itulah satu perkara yang ayah pastikan," antara seni kata dalam lagu hit yang dirakam pada tahun 1970 dan kemudian menjadi lagu tema untuk filem 1980 tentang hidupnya yang dibintangi Sissy Spacek, pemenang Oscar untuk peranan itu.Keluarga Lynn mula menjelajah ke seluruh negara untuk mempromosikan karya penyanyi itu ke stesen radio, dan dia membuat penampilan sulungnya di Grand Ole Opry pada tahun 1960, seterusnya menjadi salah satu aksi yang paling terkenal di institusi Nashville.Pada tahun 1963 ketika berusia 30 tahun dia mengeluarkan "You Ain't Woman Enough (To Take My Man)," yang menjadikannya wanita pertama di AS mencatat hit nombor satu.

Pada tahun 1988, Lynn telah dilantik ke dalam Dewan Kemasyhuran Muzik Country sebagai salah satu legenda paling terkenal.Dia memenangi hampir semua penghormatan seni yang ada, termasuk penghormatan berprestij, Pingat Kebebasan Presiden."Lynn dia disayangi secara universal dalam industri yang sangat banyak dipengaruhi olehnya, bekerjasama dengan ramai artis termasuk Dolly Parton, Willie Nelson dan Elvis Costello. Pada tahun 2004 dia mengeluarkan album "Van Lear Rose," yang dihasilkan oleh Jack White."Kami telah menjadi seperti adik-beradik sepanjang tahun kami berada di Nashville dan dia seorang manusia yang hebat, bakat yang luar biasa, mempunyai berjuta-juta peminat dan saya salah seorang daripada mereka," tulis superstar Dolly Parton.White, dalam satu penghormatan di Instagram, memuji Lynn sebagai "penyanyi-penulis lagu wanita terhebat pada abad ke-20." -AFP


DHAKA, 5 Oktober- Kegagalan grid menyebabkan lebih 80% atau 130 juta penduduk Bangladesh terputus bekalan elektrik selama beberapa jam pada hari Selasa, kata pegawai.Bangladesh yang mengalami krisis kuasa yang teruk dalam beberapa bulan kebelakangan ini akibat lonjakan harga tenaga global berikutan pencerobohan Rusia di Ukraine, telah menguatkuasakan pemotongan tetap untuk menjimatkan tenaga elektrik.Tetapi masih tidak jelas apa yang menyebabkan gangguan bekalan tidak berjadual pada hari Selasa, yang melanda lebih 80% negara sejurus selepas 2.00 petang waktu tempatan, menurut Lembaga Pembangunan Tenaga.Jurucakap pentadbir utiliti itu, Shamim Ahsan memberitahu AFP selain beberapa lokasi di barat laut Bangladesh, "seluruh negara" tidak mempunyai kuasa, menjejaskan sekurang-kurangnya 130 juta orang.Ketika malam tiba, jalan-jalan yang biasanya terang benderang di tengah Dhaka, dan bandar-bandar lain berada dalam kegelapan.Seorang lagi pegawai berkata hanya 60% daripada negara miskin itu, telah terjejas.

(Jalan yang biasanya terang benderang di tengah Dhaka dan bandar-bandar lain gelap akibat kegagalan grid yang menyebabkan sebahagian besar Bangladesh tanpa bekalan elektrik/AFP)

"Menjelang 9.00 malam bekalan elektrik telah dipulihkan di seluruh negara," kata A.B.M Badruddoza, jurucakap syarikat grid kuasa yang dikendalikan kerajaan, kepada AFP.Ahsan berkata masih tidak jelas apa yang menyebabkan kesalahan itu."Ia masih dalam siasatan," katanya sambil menambah bahawa gangguan bekalan mungkin berpunca daripada kerosakan teknikal. -AFP


Tiga pelarian Rohingya maut, bot dalam perjalanan ke Malaysia karam

(Pihak keselamatan berkawal menjaga pelarian yang diselamatkan / AFP)

COX'S BAZAR, 5 Oktober- Sekurang-kurangnya tiga mati lemas dan hampir 20 lagi hilang di luar pantai Bangladesh selepas bot yang membawa pelarian Rohingya karam dalam cuaca buruk pada Selasa, kata pihak berkuasa.Keadaan yang teruk di kem pelarian Bangladesh mendorong ratusan pelarian disitu membayar penyeludup untuk ke luar negara.Kapal pukat tunda nelayan itu berlepas pada waktu subuh dan menuju ke Malaysia sebelum mengalami masalah di Teluk Bengal, dengan dua bot pencari pengawal pantai bergegas menyelamatkan mangsa yang terselamat.Polis berkata sekurang-kurangnya tiga mayat telah terdampar di pantai bandar Halbunia."Kami menemui mayat. Mereka adalah tiga wanita muda Rohingya berumur antara 18 dan 20 tahun," kata inspektor polis Nur Mohammad kepada AFP.Komander balai pengawal pantai Ashiq Ahmed berkata, kapal itu dipercayai membawa kira-kira 65 orang selepas singgah di beberapa bandar pesisir pantai sebelum berlepas.“Kami telah menyelamatkan 45 orang termasuk 41 pelarian Rohingya dan empat warga Bangladesh,” katanya kepada AFP."Hampir 20 orang masih hilang. Operasi menyelamat masih diteruskan," tambahnya.Bot itu karam di luar pantai daerah Cox's Bazar, berhampiran tapak kem yang luas yang menempatkan kira-kira sejuta pelarian Rohingya.Kebanyakan tiba di Bangladesh lima tahun lalu selepas tindakan keras tentera di negara jiran Myanmar yang kini menjadi subjek siasatan pembunuhan beramai-ramai di mahkamah tertinggi PBB. -AFP

(Orang ramai membantu mengangkat mayat salah seorang mangsa lemas kejadian bot karam / AFP)


Saintis bimbang kematian banyak ikan paus di Patagonia

(Keadaan seekor paus yang mati terdampar di pantai Teluk Nuevo / REUTERS)

BUENOS AIRES, 5 Oktober- Kematian sekumpulan ikan paus dalam beberapa hari kebelakangan ini di selatan Argentina telah membimbangkan para saintis.Mereka berpendapat, kematian ikan paus tersebut disebabkan alga mikro.Dari 24 September hingga 2 Oktober, sekurang-kurangnya 13 ikan paus mati di Teluk Nuevo berhampiran Semenanjung Valdes di Patagonia Argentina, kawasan yang menjadi tempat perlindungan dan tempat pembiakan mamalia besar itu, kata Institut Pemuliharaan Paus (ICB).Pihak berkuasa telah mula melakukan bedah siasat ke atas paus yang telah ditemui dan mula menguji air dan moluska "untuk menentukan kehadiran biotoksin yang mungkin dikaitkan dengan pembiakan bunga alga berbahaya," kata penyelaras program paus Agustina Donini dalam Kenyataan ICB dikeluarkan Isnin.Tiada satu pun paus yang diperhatikan setakat ini telah menunjukkan sebarang tanda kecederaan atau trauma, dan semuanya telah diberi makan dengan baik, kata ICB.Kematian berlaku ketika pihak berkuasa meraikan bilangan cetacea yang tinggi selama 50 tahun untuk musim ini di kawasan yang menarik pelancong menonton ikan paus.Bilangan besar ikan paus mati dalam masa yang singkat menunjukkan bahawa "pembolehubah persekitaran tempatan" harus dipersalahkan, kata Marcella Uhart, pengarah program ikan paus yang lainBunga alga menghasilkan toksin semula jadi yang boleh membahayakan organisma lain yang hidup di dalam air.Pigmen mereka boleh membuat permukaan air kelihatan merah, dalam satu fenomena yang dinamakan "air pasang."Fabian Gandon, datuk bandar bandar berdekatan Puerto Piramides, memberitahu pemberita terdapat "peningkatan luar biasa dalam... pasang surut" di Teluk Nuevo dan San Jose.Penduduk tempatan telah dinasihatkan untuk mengelakkan makan moluska, yang boleh menyimpan toksin yang dihasilkan oleh bunga alga.Pihak berkuasa telah merekodkan lebih 1,400 ikan paus di teluk Nuevo dan San Jose, jumlah terbesar dalam lebih 50 tahun. - AFP

(Keadaan seekor paus yang mati terdampar di pantai Teluk Nuevo / AFP)


SAN FRANCISCO, 5 Oktober- Elon Musk menawarkan untuk meneruskan pembelian Twitternya pada harga asal yang dipersetujui, ketika perbicaraan berhubung hasratnya menarik diri daripada perjanjian itu semakin hampir.Lelaki terkaya di dunia itu berkata dalam satu makluman kepada Suruhanjaya Sekuriti dan Bursa bahawa beliau telah menghantar surat untuk meneruskan kontrak itu.Perubahan terbaharu dalam kemelut yang telah lama berterusan itu berlaku menjelang perbicaraan mahkamah kes yang difailkan oleh Twitter dalam usaha untuk memastikan CEO Tesla itu melunaskan perjanjian yang ditandatanganinya pada April.Kebarangkalian pengurusan Musk mengambil alih laman media sosial yang berpengaruh telah mencetuskan kebimbangan daripada aktivis yang khuatir beliau boleh membuka pintu kepada siaran yang lebih kesat dan salah maklumat."Kami menulis untuk memberitahu anda bahawa pihak Musk berhasrat untuk meneruskan transaksi," menurut salinan surat kepada Twitter yang difailkan dengan SEC.

(Musk tawar teruskan perjanjian pembelian Twitter pada harga asal)

Twitter mengesahkan kepada AFP bahawa ia menerima surat daripada Musk, yang memaklumkan beliau berhasrat untuk meneruskan perjanjian pembelian pada harga yang dipersetujui iaitu AS$54.20 sesaham.Syarat yang dinyatakan dalam surat Musk termasuk bahawa mahkamah menghentikan tindakan dalam tuntutan perundangan terhadapnya. Beliau sebelum ini dijadual untuk disoal oleh peguam Twitter akhir minggu ini.Lelaki berusia 51 tahun itu menerusi twitnya menyatakan bahawa membeli Twitter "adalah mempercepat untuk mencipta X, aplikasi segala-galanya". -AFP


15 banduan maut dalam rusuhan penjara terbaharu di Ecuador

(Pengawal penjara memindahkan seorang banduan yang cedera berikutan rusuhan banduan di penjara Serantau Sierra Centro Norte Cotopaxi, di Latacunga, Ecuador / AFP)

LATACUNGA, 5 Oktober- Sekurang-kurangnya 15 banduan terbunuh dalam rusuhan di sebuah penjara di bandar Latacunga di Ecuador pada Isnin, kata agensi penjara kebangsaan (SNAI), sambil menambah 21 lagi cedera.Pihak berkuasa sedang berusaha untuk mengenal pasti mayat, kata pegawai.Sementara itu Oswaldo Coronel, gabenor wilayah Cotopaxi, Latacunga, memberitahu polis telah berjaya mengawal keadaan dan keselamatan telah dipulihkan.Menurut Coronel, 14 daripada 21 orang yang cedera telah dipindahkan ke hospital di bandar Latacunga.Julai lalu, 13 banduan terbunuh di penjara di Santo Domingo, hanya dua bulan selepas keganasan di penjara yang sama membunuh 43 orang pada Mei.Tahun lalu, 316 banduan maut semasa rusuhan di pelbagai penjara di seluruh Ecuador.Kerajaan Presiden konservatif Guillermo Lasso mengaitkan keganasan penjara sebagai pergaduhan antara kumpulan samseng untuk mengawal wilayah dan laluan pengedaran dadah.Suruhanjaya Hak Asasi Manusia Antara Amerika berkata sistem penjara Ecuador terjejas oleh pengabaian dan ketiadaan dasar yang komprehensif, serta keadaan yang buruk untuk banduan.Penjara di negara tersebut menempatkan kira-kira 33,500 orang banduan dan 11.3% melebihi kapasiti maksimum, menurut angka rasmi. -REUTERS

(Pengawal penjara dan kakitangan perubatan menghadiri banduan yang cedera berikutan rusuhan banduan di penjara Serantau Sierra Centro Norte Cotopaxi, di Latacunga / AFP)


Pesawat tentera terhempas di lapangan terbang, dua terbunuh

(Asap berkepul-kepul daripada pesawat yang terhempas / AFP)

BAMAKO, 5 Oktober- Dua anggota tentera terbunuh dan 10 orang cedera selepas sebuah kapal terbang buatan Rusia milik tentera Mali terhempas ketika mendarat di lapangan terbang di bandar Gao utara Mali pada hari Selasa, kata tentera.Pesawat itu adalah pesawat tempur jenis Sukhoi SU-25 yang kembali dari misi bantuan di wilayah itu, menurut kenyataan Angkatan Tentera Mali.Juruterbang dan seorang kru darat pesawat terbuh. Dua orang awam dan lapan anggota tentera cedera, dua daripadanya dalam keadaan serius.Menerusi satu kenyataan yang dikeluarkan oleh tentera Mali, insiden tersebut kini sedang dalam siasatan, walaupun "pada peringkat ini" ia bukan "tindakan bermusuhan".Lapangan terbang itu ditutup beberapa jam selepas nahas itu tetapi kini beroperasi sepenuhnya, tambahnya.Gao adalah ousat kepada salah satu pangkalan tentera utama di utara Mali di mana tenteranya memerangi pemberontakan dengan bantuan pejuang Rusia yang diupah. -REUTERS

(Rakaman video pesawat Sukhoi SU-25 beberapa saat sebelum terhempas / AFP)


Wanita cari anak hilang ditembak mati

(Esmeralda Gallardo (KIRI) dan anaknya Betzabe Alvarado / Foto Twitter)

PUEBLA, 5 Oktober- Seorang aktivis Mexico yang mencari anak perempuannya yang hilang awal tahun lalu ditembak mati pada Selasa menjadikan ia pembunuhan terbaharu salah seorang saudara kepada ramai orang hilang di negara itu.Esmeralda Gallardo, yang juga merupakan salah seorang ahli kumpulan yang dipanggil The Voice of the Disappeared, ditembak mati dalam perjalanan ke tempat kerja di pusat bandar Puebla, kata pendakwa raya.Sejak lebih setahun, dia telah terdesak mencari anak perempuannya Betzabe Alvarado yang hilang.Wanita berusia 22 tahun itu kali terakhir dilihat pada Januari 2021 bersama rakannya di kawasan tempat geng pemerdagangan seks beroperasi."Mereka mengambilnya daripada saya," kata Gallardo dalam temu bual dengan laman web berita tempatan beberapa bulan lalu."Jika dia dapat mendengar saya, saya akan memberitahunya bahawa saya mencintainya dan saya masih mencarinya. Ibunya tidak meninggalkannya," tambahnya.Pihak berkuasa berkata mereka akan menyiasat sama ada pembunuhan Gallardo ada kaitan dengan kehilangan anak perempuannya.Saudara-mara orang hilang yang lain juga telah dibunuh di Mexico, di mana lebih daripada 100,000 orang disenaraikan sebagai telah hilang dan mencari mereka boleh membawa risiko yang besar.- AFP

(Polis berkawal di lokasi kejadian Esmeralda Gallardo ditembak mati / REUTERS)


Rundingan gagal dicapai, juruterbang Eurowings akan lancar mogok

BERLIN, 5 Oktober - Juruterbang Eurowings akan melancarkan mogok pada Khamis, selepas rundingan mengenai penambahbaikan syarikat penerbangan tambang murah Jerman itu gagal dicapai, kata kesatuan mereka.

Kakitangan anak syarikat Lufthansa menuntut pengurangan masa penerbangan maksimum serta tambahan tempoh rehat, kata kesatuan Cockpit, sambil menambah perjanjian semasa tidak dikemas kini sejak tahun 2015.

“Beban kerja telah meningkat dengan ketara. Majikan kerap memaksa kakitangan ke had maksimum yang dibenarkan," kata Matthias Baier, jurucakap Cockpit.

Selepas beberapa rundingan gagal, "satu-satunya pilihan yang tinggal untuk kami ialah memajukan tuntutan kami melalui pertikaian buruh," katanya.

Kesatuan itu berkata mereka terbuka untuk sebarang perbincangan lanjut.

Kebelakangan ini kejadian protes di sektor penerbangan Eropah semakin meningkat, dalam kalangan juruterbang, kru kabin dan kakitangan darat.

Inflasi yang tinggi memaksa mereka menuntut kenaikan gaji, manakala sektor itu juga menghadapi kekurangan pekerja selepas ramai pekerja terpaksa diberhentikan ketika COVID-19 melanda dunia.

Bulan lepas juruterbang Lufthansa bersetuju untuk tidak melancarkan mogok, sehingga sekurang-kurangnya akhir Jun tahun depan bawah perjanjian gaji yang dirundingkan dengan syarikat penerbangan itu. - AFP


Jepun kecam ujian peluru berpandu Pyongyang

TOKYO, 4 Oktober- Jepun mengutuk tindakan Korea Utara melepaskan peluru berpandu balistik yang tidak dikenali dalam siri ujian senjata oleh Pyongyang.Peluru berpantu balistik itu juga dilaporkan melintasi ruang udara Jepun. Menurut Perdana Menteri Jepun, Fumio Kishida, tindakan oleh Korea Utara itu adalah satu keganasan terutama apabila ia telah dilakukan berulang kali. "Jepun mengutuk sekeras-kerasnya tindakan tersebut," katanya dalam ucapan di sini.

(Fumio Kishida, Perdana Menteri Jepun / Foto REUTERS)

Kali terakhir Korea Utara melepaskan peluru berpandu yang merentasi ruang udara Jepun adalah pada tahun 2017.Minggu lalu, Pyongyang melancarkan peluru berpandu balistik jarak dekat sebanyak empat kali iaitu hanya beberapa jam selepas pesawat dinaiki Naib Presiden Amerika Syarikat, Kamala Harris terbang keluar dari Seoul. -AFP


Lelaki ditahan curi 360 baju hujan wanita

JEPUN, 4 Oktober- Seorang lelaki berusia 51 tahun ditahan gara-gara mencuri 360 helai baju hujan wanita.Yoshido Yoda yang bekerja sebagai penghantar surat khabar dikatakan telah mula mencuri baju hujan sejak tahun 2009.Menurut polis, lelaki tersebut akan mengikut wanita yang menunggang basikal atau mencari basikal di parkir di tempat tertentu.Dia kemudian akan mencuri baju hujan yang ditinggalkan oleh pemiliknya.

Ditanya mengapa dia mencuri baju hujan berkenaan, Yoda memberitahu, dia obses apabila melihat wanita memakainya.

(Polis menjumpai 360 baju hujan wanita di rumah Yoshido Yoda dipercayai dicuri sejak tahun 2009 / Foto Oddity Central, Japan Today)

Polis menganggarkan kesemua baju hujan yang dicuri bernilai 1.12 juta yen. -Oddity Central, Japan Today


Atasi masalah pakir, China guna robot pintar untuk alih kenderaan

CHINA, 4 Oktober- Isu parkir bertindih sering menimbulkan rasa tidak puas hati dalam kalangan masyarakat.Apatah lagi sekiranya kenderaan yang diparkir itu menghalang laluan pengguna jalan raya lain.Namun di China, isu pakir boleh ditangani dengan penggunaan robot pintar.Baru-baru ini tular video sebuah robot digunakan untuk mengalih kereta yang diletakkan secara berlapis.Video yang dimuat naik di Twitter @justcurious1313 itu menunjukkan robot meluncur ke bawah kenderaan dan mengalihnya ke tempat lain.

(Tangkap layar video menunjukkan sebuah robot meluncur ke bawah kenderaan dan mengalihkannya ke kawasan lain)

Robot tersebut dikawal oleh seorang pegawai penguat kuasa yang berada di lokasi berhampiran.Difahamkan robot berkenaan hanya mengambil masa 20 saat sahaja untuk mengalihkan sebuah kenderaan.Sehingga kini video tersebut telah mencecah jumlah tontonan sehingga 2.1 juta. -Twitter @justcurious1313


Tulisan tangan doktor tular kerana cantik

PALAKKAD, 10 Oktober- Tulisan doktor kebiasaannya sukar dibaca dan sering diibaratkan sebagai cakar ayam.Namun berbeza dengan tulisan tangan seorang doktor dari India yang cantik dan kemas sehingga mendapat perhatian ramai.Tulisan tangan Dr. Nitin Narayanan yang berasal dari Kerala mula tular selepas preskripsi yang ditulisnya dikongsi oleh seorang pengguna media sosial dipercayai merupakan pesakitnya.

(Tulisan tangan Dr. Nitin yang tular di media sosial)

Beliau merupakan seorang pakar kanak-kanak di Pusat Kesihatan Komuniti (CHC) di sini.Dr. Nitin berkata, beliau sengaja menulis setiap preskripsinya dengan huruf besar supaya mudah difahami bukan sahaja oleh pekerja farmasi, malah pesakit. -NDTV


Putera Saudi kebal pendakwaan terhadap pembunuhan Jamal Khashoggi

(Putera Mahkota dan Perdana Menteri Arab Saudi, Mohammed bin Salman/ AFP)

WASHINGTON, 4 Oktober- Peguam Putera Mahkota Arab Saudi, Mohammed Salman, yang berdepan tuntutan mahkamah Amerika Syarikat (AS) berhubung pembunuhan wartawan, Jamal Khashoggi, mempunyai kekebalan daripada pendakwaan.Peguam baginda menjelaskan, kekebalan itu diperoleh secara langsung selepas pelantikannya sebagai Perdana Menteri minggu lalu.Khashoggi didakwa dibunuh oleh ejen Arab Saudi di kedutaannya di Istanbul dalam operasi yang dikatakan diarahkan oleh Putera Mohammed.Baginda adalah pemerintah de facto kerajaan Arab Saudi selama beberapa tahun.Putera Mohammed bagaimanapun menafikan bahawa baginda mengarahkan pembunuhan Khashoggi, namun kemudian mengakui ia berlaku 'di bawah pengawasannya'.Minggu lalu, Raja Salman melantiknya sebagai perdana menteri dalam titah Diraja yang menurut seorang pegawai Arab Saudi, adalah selaras dengan tanggungjawab dilaksanakan oleh putera mahkota itu sekarang."Perintah Diraja tidak meninggalkan keraguan bahawa Putera Mahkota berhak mendapat imuniti berdasarkan status," menurut peguam Putera Mohammed dalam petisyen yang meminta mahkamah menolak kes itu.Beliau turut memetik kes lain di mana AS mengiktiraf kekebalan untuk ketua negara warga asing.Julai lalu, Presiden AS, Joe Biden, mengadakan lawatan ke Arab Saudi bagi membincangkan isu tenaga dan keselamatan serta memberitahu Putera Mohammed bahawa Biden menganggapnya bertanggungjawab atas pembunuhan Khashoggi.Biden berkata Putera Mohammed menafikan pembabitannya dan menegaskan mereka yang bersalah sudah dipertanggungjawabkan.Khashoggi, yang mengkritik dasar putera mahkota dalam ruangan Washington Post, dibunuh dan dikerat di konsulat Arab Saudi di Istanbul.Beliau ke sana untuk mendapatkan dokumen yang diperlukan untuk berkahwin dengan Hatice Cengiz, seorang warga Turki.Tuntutan itu difailkan bersama oleh Cengiz dan kumpulan hak asasi manusia yang diasaskan oleh Khashoggi bagi menuntut ganti rugi yang tidak ditentukan terhadap putera mahkota, yang dikenali di Barat sebagai MbS.Ia turut menamakan lebih 20 warga Saudi lain sebagai defendan bersama.Ia mendakwa bahawa MbS dan defendan bersama serta yang lain melakukan komplot untuk 'mendiamkan Khashoggi secara kekal' selepas mendapati beliau merancang untuk menggunakan kumpulan itu sebagai 'pentas untuk menyokong reformasi demokrasi dan mempromosikan hak asasi manusia'.Mahkamah meminta Jabatan Kehakiman (DOJ) AS untuk menyatakan pandangannya, sama ada Putera Mohammed mempunyai imuniti dan menetapkan semalam untuk maklum balas.Selepas pelantikan putera raja sebagai perdana menteri minggu lalu, jabatan itu berkata ia memohon lanjutan 45 hari untuk menyediakan jawapannya kepada mahkamah 'berdasarkan perubahan berubah ini'. - REUTERS


Pemimpin tertinggi Iran tuduh AS, Israel dalangi protes Mahsa Amini

(Pemimpin tertinggi Iran, Ayatollah Ali Khamenei/ AFP)

PARIS, 4 Oktober- Pemimpin tertinggi Iran, Ayatollah Ali Khamenei, menuduh Amerika Syarikat (AS) dan Israel mendalangi gelombang pergolakan di seluruh negara itu dengan kemarahan rakyat terhadap kematian Mahsa Amini."Saya katakan dengan jelas bahawa rusuhan dan gsanguan ketenteraman awam ini direncana oleh AS dan rejim Zionis serta ejen mereka, dengan bantuan beberapa pengkhianat Iran di luar negara," katanya.Amini, 22, disahkan meninggal dunia pada 16 September lalu, beberapa hari selepas polis moral menahan warga Iran Kurdish itu kerana didakwa melanggar peraturan mewajibkan wanita memakai tudung dan menutup aurat.Kemarahan atas kematian Amini mencetuskan gelombang protes terbesar yang menggegarkan Iran dalam tempoh hampir tiga tahun, dengan pasukan keselamatan di Tehran bertindak keras terhadap ratusan pelajar universiti pada malam Ahad.

(Seorang penunjuk perasaan memegang gambar Mahsa Amini semasa demonstrasi menentang rejim Iran di Istanbul / AFP)

Dalam komen awam pertamanya mengenai kematian Amini, Khamenei, 83, menegaskan bahawa polis 'harus menentang penjenayah' dan mengakui 'kematian wanita muda itu menyayatkan hati'."Namun, yang tidak normal adalah sesetengah individu, tanpa bukti atau siasatan, memilih jalanan berbahaya, membakar Al-Quran, menanggalkan hijab daripada wanita bertudung dan membakar masjid serta kereta."Perkara ini bukan mengenai hijab di Iran, malah ramai wanita Iran yang tidak bertudung dengan sempurna adalah antara penyokong teguh republik Islam ini," katanya.Kebimbangan semakin meningkat terhadap tindakan keras pada waktu malam ke atas pelajar di Universiti Teknologi Sharif yang berprestij di Tehran.Media tempatan melaporkan, polis rusuhan membawa pistol berpeluru 'pellet' keluli dan menggunakan gas pemedih mata serta pistol 'paintball' terhadap peserta protes.Kumpulan Hak Asasi Manusia Iran yang berpangkalan di Oslo menyiarkan video menunjukkan polis menaiki motosikal sambil mengejar pelajar yang berlari melalui tempat letak kereta bawah tanah dan membawa pulang tahanan dengan kepala mereka ditutup kain hitam.Dalam salah satu klip yang diambil di stesen metro Tehran, orang ramai boleh didengari melaungkan: "Jangan takut! jangan takut! Kami semua bersama-sama!"Amnesty International berkata ia mengesahkan 53 kematian, selepas agensi berita, Iran Fars, memaklumkan bahawa 'kira-kira 60' orang meninggal dunia.Sekurang-kurangnya 12 anggota pasukan keselamatan dilaporkan terbunuh sejak 16 September lalu.Iran juga berulang kali menuduh bahawa terdapat ejen asing cuba mencetuskan huru hara di negara itu susulan penahanan sembilan warga asing termasuk dari Perancis, Jermany, Itali, Belanda dan Poland dan tempoh seminggu lalu. - AFP


Angka kematian letupan bunuh diri Afghanistan meningkat

( Sekumpulan wanita Afghanistan mempamerkan plakad dan melaungkan slogan "Hentikan Pembunuhan Hazara" semasa protes sehari selepas serangan bom berani mati / AFP)

KABUL, 4 Oktober- Misi Bantuan Pertubuhan Bangsa Bersatu di Afghanistan melaporkan angka kematian akibat kejadian pengeboman bunuh diri di pinggir barat bandar Kabul kini mencecah 53 orang.Jumlah tersebut melibatkan 46 kanak-kanak perempuan dan remaja, manakala 110 lagi cedera.Serangan pada Jumaat itu berlaku ketika pelajar sedang sibuk untuk masuk ke dewan peperiksaan.Pengebom dipercayai menyasarkan pelajar Universiti Kaaj yang dijadual menduduki peperiksaan.Pendidikan merupakan perkara sensitif di Afghanistan dengan Taliban tidak menyokong penglibatan wanita dalam sektor itu.Ketika ini, tiada kumpulan atau individu mengaku bertanggungjawab terhadap serangan itu.Sementara itu, pihak berkuasa menyuraikan perhimpunan wanita di bandar Herat di barat Afghanistan pada Ahad, dengan penunjuk perasaan mendakwa mereka dipukul oleh tentera Taliban yang melepaskan tembakan ke udara.Puluhan pelajar keluar sebagai protes terhadap insiden pengeboman berani mati pada Jumaat di sebuah pusat pendidikan yang membunuh dan mencederakan berpuluh-puluh pelajar ketika mereka bersiap untuk peperiksaan.Pengebom itu meletupkan dirinya di bahagian wanita di dewan pengajian yang diasingkan jantina di kawasan kejiranan Kabul yang menempatkan masyarakat Hazara Islam Syiah.Pada Ahad, lebih 100 wanita yang kebanyakannya Hazara berarak di Herat menentang serangan itu, yang merupakan antara yang paling maut dalam beberapa tahun kebelakangan ini untuk menyerang kumpulan minoriti itu."Pendidikan adalah hak kami, pembunuhan beramai-ramai adalah jenayah," laung penunjuk perasaan ketika mereka berjalan dari Universiti Herat ke pejabat gabenor wilayah.Dengan memakai tudung hitam dan bertudung, penunjuk perasaan dihalang daripada sampai ke pejabat oleh tentera Taliban yang bersenjata lengkap, yang turut mengarahkan wartawan supaya tidak melaporkan mengenai perhimpunan itu.“Kami tidak mempunyai senjata tetapi hanya melaungkan slogan semasa kami berarak,” kata penunjuk perasaan Wahida Saghri kepada AFP."Tetapi mereka memukul kami dengan kayu dan juga melepaskan tembakan ke udara untuk menyuraikan kami. Tolong bawa suara kami ke seluruh dunia kerana kami tidak selamat di sini."Satu lagi kumpulan pelajar wanita dihalang daripada melakukan protes di jalanan dan mengadakan perhimpunan berasingan di kampus universiti itu.“Kami tidak dapat keluar kerana pasukan keselamatan Taliban menutup pintu utama universiti,” kata penunjuk perasaan Zulaikha Ahmadi kepada AFP."Kami kemudian melaungkan slogan dan menyeru agar pintu pagar dibuka, tetapi mereka menyuraikan kami dengan melepaskan tembakan ke udara."Penunjuk perasaan kedengaran dalam rakaman itu menjerit "buka pintu, buka pintu" selepas itu seorang anggota Taliban memukul mereka dengan kayu.Kumpulan itu kemudian dilihat bersurai apabila tembakan dilepaskan. - AFP